ועדת הכנסת, כנסת 20, פרוטוקול מספר 125, 2016-04-18 10:00

דוד ביטן: רבותי, אני רוצה לפתוח את הישיבה, אנחנו גם בשידור בערוץ הכנסת.

דוד ביטן: נושא הישיבה זה הצעה לסדר-היום של חברי הכנסת רועי פולקמן, מכלוף מיקי זוהר, בצלאל סמוטריץ, יואב בן צור וישראל אייכלר.

דוד ביטן: לצערי הרב, רק חבר הכנסת פולקמן הואיל בטובו להגיע לדיון על הצעה לסדר שהגישו, השאר לא הגיעו בגלל הפגרה.

דוד ביטן: הנושא הוא דיון בהצעה לסדר-היום בנושא: הגברת הביטחון בציר עוקף חוסאן בעקבות האירועים הביטחוניים.

דוד ביטן: לפני זה, אני רוצה להעיר מספר הערות שקשורות לדיון ולא קשורות לדיון.

דוד ביטן: יש לכנסת שני תפקידים: הראשונה זה דיון בהצעות חוק וקידום הצעות חוק, והשנייה – פיקוח על הממשלה.

דוד ביטן: זה לא רק על הממשלה, זה גם על גופים שלטוניים כאלה ואחרים, כמו רשויות מקומיות ודברים מהסוג הזה.

דוד ביטן: הבעיה היא שוועדות הכנסת דנות בעיקר בהצעות חוק ופחות על הפיקוח.

דוד ביטן: ראינו את זה לאחרונה בדיון שהיה בוועדת הכספים בנושא של תקציבי עוטף עזה.

דוד ביטן: לאחר המבצע או המלחמה שהייתה, ממשלת ישראל החליטה החלטה להעביר תקציבים בסדר גודל של קרוב ל-2 מיליארד שקל.

דוד ביטן: לאחר שנה וחצי רק 100,000,000 שקל נוצלו בגלל החלטות של פקידות ורגולציה בכל מיני תנאים שבעצם אי-אפשר היה להוציא את הכסף.

דוד ביטן: לאור זה קיבלנו החלטה להוביל רפורמה בוועדת הכנסת, שלב ראשון עבר, וכולל כך ש-25% מדיוני ועדות הכנסת יהיו בנושא של פיקוח על הממשלה.

דוד ביטן: הנושא השני שיעבור ביוני מתייחס לחובת התייצבות בפני הוועדות.

דוד ביטן: ראינו את זה בדיון הזה, שכל אחד עשה טובה על מנת שיבוא לדיון שנוגע לעניינו.

דוד ביטן: אף אחד לא אוהב ביקורת, לצערי הרב, אבל כשמזמינים, בין אם זה משרדי ממשלה, רשויות מקומיות, אנשים צריכים להגיע, או לשלוח נציגים שיועילו לדיון.

דוד ביטן: אנחנו לא צריכים להילחם על זה.

דוד ביטן: לכן בחודש יוני נעשה תיקון לחוק באופן שתהיה חובה לנציגי ממשלה, רשויות מקומיות וגופים שלטוניים, וגם אנשי עסקים, גם מנכ"לים ויו"רים של חברות ציבוריות יחויבו לבוא לכנסת.

דוד ביטן: מי שלא יבוא לדיונים יקבל צו הבאה, בדיוק כמו הקונגרס האמריקני, ואנשים יצטרכו להגיע.

דוד ביטן: זה שלב שני ברפורמה.

דוד ביטן: שלב שלישי ברפורמה יהיה סנקציות שיוטלו על מי שלא יגיע.

דוד ביטן: מי שלא יישם החלטות של ועדות הכנסת, כי אנחנו לא מקבלים החלטות רק כדי להעביר אותן לתקשורת.

דוד ביטן: ולכן אני בכוונה מנצל את זה שזה משודר בערוץ הכנסת.

דוד ביטן: אנחנו בעניין הזה לא נוותר לא לממשלה, לא לרשויות ולא לאף גוף.

דוד ביטן: הכנסת, כשהיא תקבל החלטה, אנשים ומוסדות יישמו את אותה החלטה.

דוד ביטן: בבקשה, אני רוצה שתציג את ההצעה לסדר-היום שהגשת.

רועי פולקמן: תודה, אדוני היושב-ראש.

רועי פולקמן: קודם כול, תודה על הכינוס של הדיון בפגרה, אנחנו חושבים שהדבר לא סובל דיחוי.

רועי פולקמן: הסיבה שזה גם הובא לוועדת הכנסת באדיבותו של היושב-ראש, כיוון שוועדת החוץ והביטחון קבעה את זה למועד שבוטל בעקבות השבועיים האחרונים של מושב הכנסת, וראינו שהדבר מתעכב, ולכן חלק מהנוהל שיושב-ראש ועדת הכנסת עשה זה שהצעות לסדר שמתעכבות יתר על המידה נמשכות מהוועדות ומובאות לכאן.

רועי פולקמן: אז זו אחת מהסיבות שזה נמצא כאן היום.

רועי פולקמן: אני שוב מודה לך על העניין הזה, כי אחרת העסק היה מתעכב עוד מספר חודשים, ואני מניח שנצטרך לעקוב אחריו עוד מספר חודשים, אבל לפחות - - - יש שני נושאים שנמצאים על סדר-היום מבחינתנו, ואני מודה למי שהגיע, גם לנציגי צור-הדסה, גם היינו לפני כמה ימים בגוש עציון עם נציגי מועצת יש"ע, יחד עם שר האוצר.

רועי פולקמן: יושב כאן דובר המועצה – ראש המועצה לא יכול היה להגיע – אז קודם כול תודה על המעורבות שלכם בעניין.

רועי פולקמן: כיוון שהבנו שהסוגיה היא גזרתית, תיכף נמקד אותה אבל באופן הספציפי בעוקף חוסאן ובסיפור של הדרישה המבצעית באזור צור-הדסה.

רועי פולקמן: יש שתי נקודות מרכזיות שהן הדיון היום ועליהן הגשנו את ההצעה לסדר-היום.

רועי פולקמן: גם אגיד בשם חברי החרדים, אנחנו לפני פסח, גם חבר הכנסת אייכלר וגם יואב בן צור, הסוגיה הזאת מאוד נוגעת גם לביתר-עילית, בוודאי על הציר, הם היו מעורבים בהצעה לסדר-היום ודיברו אתי עליה מספר פעמים, הם צרכנים מרכזיים של הכביש הזה והם סובלים מאוד גם כן מהמצב הביטחוני בגזרה.

רועי פולקמן: אבל אגיד שתי נקודות מהותיות.

רועי פולקמן: אחת היא סוגיית השב"חים.

רועי פולקמן: לפני שנדבר נטו על הכביש, אני רוצה לדבר על סוגיית השב"חים בקו התפר, בעיקר במפגש הזה בין השטח באחריות מג"ב, ויושב כאן קצין היישובים של מטה יהודה מטעם מג"ב.

רועי פולקמן: וזה מתבטא בגדר.

רועי פולקמן: היישוב צור-הדסה היום מונה כ-9,000 תושבים עם תוכנית מתאר שהולכת להביא אותו לכ-20,000 תושבים בשנים הקרובות.

רועי פולקמן: שכונה חדשה שנבנתה שם בהר סנסן, שאמורה לאכלס בימים האלה מאות תושבים, ופחד אלוהים להיכנס לשכונה הזאת.

רועי פולקמן: ראינו את זה גם בעיניים, רצינו להראות פה איזה סרטון, אולי נראה אותו אם הוא יגיע, אבל אתה רואה פשוט – אה, הגיע הסרטון?

רועי פולקמן: גילית, בואי תתפעלי רק את הסרטון, בבקשה.

דוד ביטן: רגע, תסיים את ההצגה של ההצעה לסדר-היום.

רועי פולקמן: כן, אפשר לראות את זה.

רועי פולקמן: אבל בכל מקרה, מה שקורה בפועל בשטח, אדוני היושב-ראש, זה שיש גדר, יש ספק של מערך הגדרות מטעם משרד הביטחון, התקין הגדר.

רועי פולקמן: הגדר הזאת חובלה, היא כולה פרוצה, כל 20 מ' יש שם חור.

רועי פולקמן: ויש שם טיילת חופשית, אני מול העיניים ראיתי מוניות שמגיעות מכל רחבי יהודה ושומרון, מורידות פועלים, בעיקר בוואדי שם, ואדי פוכין, אנשים עוברים את הגדר, הפרוצה לחלוטין, עולים על אוטובוסים ונוסעים לרחבי מדינת ישראל.

רועי פולקמן: כמובן, סכנה מיידית וברורה לתושבי האזור, ובעיקרם צור-הדסה, אבל גם לכלל מדינת ישראל.

רועי פולקמן: עכשיו, חלק מהאנשים זה אנשים שרוצים פשוט לעבוד, והם לא יכולים, כי מחסום ביתר-עילית חסום בפני מעבר פלסטינים, והם צריכים לנסוע שעתיים ולעמוד בתור.

רועי פולקמן: דיברנו לאחרונה על מצב המחסומים, אז הדבר הזה יוצר לחץ עצום על הגזרה הזאת שאיננה מוגנת בגדר, גדר ההפרדה איננה נמצאת שם.

רועי פולקמן: ובגלל חלם.

רועי פולקמן: ואגיד עוד משהו, חשוב לי לומר אותו כאן גם לפרוטוקול.

רועי פולקמן: המועצה האזורית מטה-יהודה נמצאת בתפקוד חלקי.

רועי פולקמן: ראש המועצה נמצא במעצר, היועצת המשפטית איננה נמצאת, להבנתי, במועצה, למיטב ידיעתי גם היא מורחקת מהמועצה.

רועי פולקמן: והמועצה לא מתפקדת.

רועי פולקמן: וגם בעניין הזה בהתחלה פנינו גם למועצה וגם לנציגות מג"ב, המשטרה והגזרה, ואמרו לנו: תשמע, יש סכסוך משפטי בין קבלן הביטחון שנשכר על-ידי משרד הביטחון לבין המועצה.

רועי פולקמן: הדבר הזה נמשך למעלה משנה וחצי, ובגלל שהקבלן טען שחתכו לו את הגדר וגרמו לו נזקים, הוא אומר: אני רוצה שיפצו אותי.

רועי פולקמן: ועד אז, 9,000 תושבי צור-הדסה – והאזור, עוד אלפי תושבים שם באזור – גדר פרוצה לחלוטין, אנחנו חצי שנה בגל טרור, ושום דבר לא נעשה, כשיש דרישה מבצעית, אשמח אם תוכל לתת אחר כך לקצין היישובים פה להציג אותה, שמדברת הן על הגדר, הן על "תלתלית", והן על מצלמות שצריכות להיות מותקנות שם, כדי לתת מענה מבצעי מינימלי.

רועי פולקמן: עכשיו, מאות שב"חים עוברים, והמועצה האזורית ומשרד הביטחון, ויש לזה תקציב, רק לאחרונה גם אושרו תקציבים.

דוד ביטן: מה זה קשור למטה-יהודה?

דוד ביטן: התקציב הוא אצלה?

רועי פולקמן: היישוב יושב בגזרה של מטה-יהודה.

דוד ביטן: אז יש להם את התקציב הזה?

רועי פולקמן: לא, למשרד הביטחון יש.

רועי פולקמן: אבל יש סכסוך בין הקבלן שהיה אמור לבצע, תיכף זה יוצג כאן, אם תשאל את אנשי המקצוע.

רועי פולקמן: ובפועל מה שקורה זה שהתושבים מופקרים.

רועי פולקמן: אז קודם כול, נצטרך לצאת פה בדרישה ברורה למשרד הביטחון למי שאחראי לנושא מיגון היישובים, ושהזמנו אותם לדיון הזה, ולמועצה, בתוך 30 יום או בזמן מיידי, לבוא, ועם כל הכבוד, את תושבי מדינת ישראל לא צריך לעניין הסכסוכים המשפטיים שלהם.

רועי פולקמן: יש סכסוך משפטי, שיפתרו אותו, או ינהלו אותו במקביל לזה שימגנו את היישובים.

רועי פולקמן: לא יכול להיות שכבר שנה וחצי יושב יישוב עם גדר פרוצה לחלוטין, וזה סיכון - - -

דוד ביטן: הקבלן הוציא איזשהו צו מניעה?

דוד ביטן: אני רוצה להבין.

רועי פולקמן: הקבלן לא הוציא צו מניעה, הקבלן מתנהל בבית-משפט מול משרד הביטחון והמועצה.

דוד ביטן: אבל אין לו צו מניעה?

רועי פולקמן: לא.

רועי פולקמן: אפשר לעשות מה שרוצים, צריך להביא קבלן אחר.

דוד ביטן: הבנתי.

רועי פולקמן: זה דבר ראשון.

רועי פולקמן: הדבר השני הוא סוגית הכביש עצמו.

רועי פולקמן: סוגיית הכביש, זה בא בגלים.

רועי פולקמן: יש שם פעילות מבצעית מבורכת של חטיבת עציון ושל הגדוד שיושב בביתר, אבל זה בא בגלים.

רועי פולקמן: ויש חודשים שיש עשרות אירועים של זריקות אבנים, בקת"בים ושמן על הכביש הזה.

רועי פולקמן: זה כביש מרכזי, ואם לא יהיה מענה קבוע, כולל מיגון פיזי, חלק מהמקומות זה גדרות, בטונדות ודברים נוספים שנצטרך לראות מה צריך לעשות שם.

רועי פולקמן: בסוף אנחנו רוצים להגדיל את היישובים שם באלפי תושבים, יש שם פוטנציאל בנייה.

רועי פולקמן: היינו בגוש עציון לפני שבוע, אמרנו שם בצורה נורא ברורה, שירושלים – היקף הבנייה בה מוגבל, מסיבות של הרבה בעיות, והפוטנציאל נמצא מסביב לירושלים: בגוש עציון, באזור צור-הדסה, באזור מבשרת.

רועי פולקמן: אלה האזורים שבהם אנחנו יכולים לבנות.

רועי פולקמן: וגם פה, מדובר על עוד 10,000 תושבים שאמורים להגיע לאזור הזה.

רועי פולקמן: איך הם יגיעו, אם הכבישים האלה, אי-אפשר לנסוע?

רועי פולקמן: אז אלה שתי הנקודות: סוגיית המיגון – לא יכול להיות שבגלל סכסוך משפטי אלפי תושבים יופקרו לגורלם; ולא יכול להיות שלא יהיה פתרון יציב לכביש.

דוד ביטן: טוב.

דוד ביטן: יש את הסרטון?

דוד ביטן: תציגו את הסרטון, בבקשה.

רועי פולקמן: רגע, נמצא כאן מי שצילם אותו?

<דרור כהן: כן, אני.

דוד ביטן: אתה צילמת?

דוד ביטן: מה שמך?

<דרור כהן: דרור.

דוד ביטן: אני רוצה שמי שמדבר, שיגיד את שמו ואת מי הוא מייצג, על מנת שזה יירשם בפרוטוקול.

דוד ביטן: מה שמך?

<דרור כהן: דרור כהן, תושב צור-הדסה.

דוד ביטן: אוקיי.

דוד ביטן: אתה צילמת את הסרטון?

דוד ביטן: גם תציג לנו איפה אנחנו נמצאים כל פעם.

דוד ביטן: (הקרנת סרטון)

<דרור כהן: אנחנו נמצאים ממש בכיכר הראשונה שנכנסים ליישוב צור-הדסה.

<דרור כהן: ממש בחלק הנקרא לזה שעה 11:00 במסך זה ממש הגדר של צור-הדסה.

<דרור כהן: ומה שקורה, זה שעה 06:00 בבוקר התחלתי לצלם שמה.

<דרור כהן: זה מצולם מגובה, ככה שמי שנמצא למטה לא מבחין שמצלמים אותו, לפחות לא בהתחלה.

רועי פולקמן: זה צולם מרחפן, נכון?

רועי פולקמן: זה הסיפור.

<דרור כהן: כן.

<דרור כהן: ואז מה שקורה זה שפשוט רואים ממש באמצע שם, בדיוק איפה שהעכבר עכשיו, מתחילים להגיע נחיל של שב"חים שעבור את הגדר.

<דרור כהן: הם מבחינים בזמזום הזה באוויר, וכולם נעצרים ונעמדים להסתכל על זה, ולא בגלל שזה מראה יפה, אלא פשוט שאין לאף אחד אישור.

<דרור כהן: יש שם אנשים שרצים, הם כבר הבחינו ומנסים למצוא דרך אחרת של מילוט ולא להגיע אל מול המצלמה.

<דרור כהן: בנוסף לזה, יש שם תחנת אוטובוס, יש שם אנשים שמחכים עכשיו מתחת לעץ, שאנחנו לא רואים אותם.

<דרור כהן: ברגע שיגיע אוטובוס, הם יעצרו אותו באמצע הכביש ויעלו עליו כדי לנסוע בתוך הארץ.

רועי פולקמן: אתה מלווה את הצילומים האלה אבל תקופה.

רועי פולקמן: כמה אנשים אתה מעריך חוצים שם?

<דרור כהן: אני מלווה את הצילומים האלה תקופה.

<דרור כהן: זה בעצם קורה כל יום, זה קרה גם הבוקר.

<דרור כהן: יצאתי הבוקר להסתכל, אומנם לא צילמתי, אבל יצאתי לעשות סיבוב בגדר, פגשתי הרבה מאוד שב"חים שעולים.

<דרור כהן: הם מסתכלים עלי כאילו אני בכלל לא שם וממשיכים להיכנס דרך אותן הפרצות שראינו.

<דרור כהן: עכשיו, היו צילומים נוספים בערוץ 10, שאפשר להעלות אותם רגע במחשב, אם אפשר, ותוכלו לראות את הגדר עצמה, שבאמת כל 20 מ' יש פתח ענק, שבו אפשר להיכנס אפילו עם רכב.

רועי פולקמן: דרור, אם אתה רוצה, אז אולי תיגש לפה, תראה את זה, כי אנחנו לא יודעים על מה מדובר.

<גילית רובינשטיין: יש לך עוד סרטון?

<אתי בן יוסף: לא, הוא רוצה להוריד את זה מערוץ 10.

דוד ביטן: יש לך את זה?

<דרור כהן: את הכתבה?

<דרור כהן: אני יכול למצוא.

רועי פולקמן: אה, לא, אז לא חשוב.

רועי פולקמן: עכשיו, הוא צילם את זה, אבל ראינו גם מול העיניים עשרות.

רועי פולקמן: ניגשתי לפחות לשניים שהיו בהר סנסן, שראיתי אותם חוצים את הגדר מול העיניים, עשיתי שם סיור, שאלתי אותם מאיפה הם, אמרו לי: מחברון.

רועי פולקמן: אחר כך נעמדתי שם על הגבעה, ראיתי אותם חוצים את הגדרות הפרוצות לחלוטין, יורדים, זה הליכה של רבע שעה, מוניות שם בוואדי לוקחות אותם הביתה.

רועי פולקמן: חלקם, עוד פעם, אני מניח, אנשים לגמרי תמימים, אם לא רובם, שרוצים לעבוד ולהתפרנס בישראל, חלקם עם אישורי כניסה, חלקם בלי אישורי כניסה.

דוד ביטן: כן, אי-אפשר לדעת מי נכנס.

רועי פולקמן: אי-אפשר לדעת.

רועי פולקמן: וזה פשוט לא ייאמן ההפקרות הזאת.

רועי פולקמן: ואנחנו בעיצומו של גל טרור, וזה פשוט בלתי יאומן.

רועי פולקמן: והמועצה והמשטרה וצה"ל זורקים את האחריות מאחד לשני.

רועי פולקמן: ממש, הלכנו למשרד הביטחון, אמר: לא, זה המועצה תטפל, הלכנו – כאילו פשוט חלם.

דוד ביטן: יש לכם עוד סרטון להציג או סיימנו בזה?

דוד ביטן: זהו.

דוד ביטן: בבקשה, נציג משטרת ישראל.

דוד ביטן: משמר הגבול, נכון?

<עופר גבצו: שלום לכולם.

<עופר גבצו: אני עופר מתחנת מטה-יהודה.

<עופר גבצו: היישוב צור-הדסה, כמו היישובים הסמוכים אליו, הם חלק טריטוריאלי מהשטח שלנו.

<עופר גבצו: אנחנו מכירים את התופעות האלה.

<עופר גבצו: הגדר שדובר עליה קודם היא גדר היישוב.

דוד ביטן: רק הערה קטנה.

דוד ביטן: אנחנו בשידור.

דוד ביטן: זאת אומרת, מה שסודי, אז אין צורך להגיד את זה בשידור, אוקיי?

דוד ביטן: כל מי שמדבר, שייקח את זה בחשבון.

דוד ביטן: כן, בבקשה.

<עופר גבצו: אני אומר שוב: הגדר של היישוב עצמו זה המכשול הפיזי היחיד בין מה שנקרא שטח איו"ש לבין השטח של תחום המשרד לבט"פ.

<עופר גבצו: זאת אומרת, אדם שגר ביישוב חוסאן, שהוא מרחק של עשרות מטרים מהיישוב צור-הדסה, ורוצה להגיע לישראל לעבודה, פשוט עולה דרך הוואדי ומגיע.

<עופר גבצו: מעבר לקו הדמיוני שישי, אין שום מכשול בין – אנחנו מדברים על פתחה של 12 ק"מ, היסטורית היא קיימת, ואין שום מכשול בין איו"ש לביננו.

<עופר גבצו: רוב האנשים שאנחנו תופסים אותם הם אנשים עם אישורים ביד, שבעצם עושים את המעבר הזה כדי לחסוך לעצמם את כל הפרוצדורה של לעבור במחסומים, ורוצים לחסוך לעצמם שעות של תנועה, והם פשוט באים לעבודה ועוברים דרך היישוב.

דוד ביטן: ויש כאלה שאין להם אישורים שתפסתם?

דוד ביטן: מה אתם עושים עם אחד שנתפס עובר בניגוד לאישור שניתן לו?

דוד ביטן: מה אתה עושה אתו?

<עופר גבצו: קודם כול, רובם עם אישורים.

דוד ביטן: כן, אבל אתה לא מבטל לו את האישור במקום?

<עופר גבצו: אסביר.

<עופר גבצו: כל מי שנכנס, גם אם הוא עם אישור, והוא נכנס דרך גדר היישוב, והוא נכנס בצורה לא חוקית, כי האישור מקנה לו מעבר דרך בדיקה במחסום צה"לי.

דוד ביטן: הוא שאני אומר.

<עופר גבצו: אז אנחנו מרחיקים אותם, מחזירים אותם לאיו"ש, מחרימים להם את האישורים, מעבירים אותם לצה"ל, להמשך טיפול של צה"ל, כי עצם העובדה שהוא עבר דרך גדר של יישוב ולא דרך מחסום צה"לי מבטלת את החוקיות של המעבר שלו.

<עופר גבצו: אני יודע להגיד שהתופעה של השוהים הבלתי חוקיים הצטמצמה משמעותית מאז שהתחנה הוקמה.

<עופר גבצו: עצרנו מאות מסיעים של שוהים בלתי חוקיים, כולל החרמות של רכבים, כולל מעצרים.

<עופר גבצו: כמו שהסברתי קודם, כל מי שעובר שלא דרך מחסום נלקח לו האישור, למרות שהאישור שלו הוא כשר, בגלל עצם המעבר עצמו.

<עופר גבצו: הייתה גם תופעה של נסיעה בתחבורה ציבורית, בין אם זה שוהים בלתי חוקיים, בין אם אנשים עם אישורים, פשוט עולים לאוטובוסים בצור-הדסה ונוסעים.

<עופר גבצו: וגם לשם העלינו שוטרים וצמצמנו משמעותית את התופעה.

<עופר גבצו: לעניין הגדר של צור-הדסה.

<עופר גבצו: צור-הדסה זה מקרה בעייתי, היישוב מאוד מאוד גדול, וקל מאוד לעבור דרכו.

<עופר גבצו: התביעה המשפטית שקיימת זה לא כל כך מענייני, אבל אני יודע שהגשתי דרישה מצבעית, דמ"צ, לפחות לפני שנתיים, הדרישה המבצעית לא נעשה בה כלום בגלל הנושא הזה של התביעה המשפטית או הסכסוך המשפטי בין המועצה האזורית לבין מי שאמור לתת את הכסף, בזמנו זה היה פק"ר.

<עופר גבצו: היום התקציב הוא על-ידי המשרד לבט"פ דרך המנגנון של פק"ר שהיה קודם.

<עופר גבצו: בעקבות דיון שעשינו עם חבר כנסת רועי פולקמן, נרשמה דרישה מבצעית מותאמת למציאות הביטחונית הקיימת עכשיו, כולל פריסה של "תלתליות", חידוש הגדר, ופריסה של מצלמות ברמה גבוהה, שיכולים לדעתנו לצמצם את התופעה.

דוד ביטן: מה התקציב הדרוש לעניין הזה?

<עופר גבצו: הגשנו דמ"צ, אנחנו צריכים לקבל מהמועצה בעצם אומדנים, כי הם עושים את החוזים מול הקבלן שמבצע.

<עופר גבצו: אני לא יודע להגיד, אנחנו לא מתעסקים בכספים, אבל לדעתי כמה מאות אלפי - - -

רועי פולקמן: כן, זה לא סכומים מאוד גדולים.

רועי פולקמן: אולי 800,000 שקל, זאת ההערכה.

<קריאה: 900-800 אלף שקל.

דוד ביטן: יש עוד מקומות באזור שיש בעיות כאלה?

<עופר גבצו: יש שוהים בלתי חוקיים בכלל האזור.

<עופר גבצו: וצריך להבין, שישנם פועלים שעוברים לצור-הדסה כדי להגיע לכל חלקי הארץ, זה פשוט מעבר קל ונוח.

<עופר גבצו: אבל הפגיעה והכניסה לתוך היישוב, והפגיעה בביטחון האישי - - -

דוד ביטן: וגם נסיעה באוטובוס בעצם.

<עופר גבצו: צמצמנו את זה, זה נדיר עכשיו.

<עופר גבצו: אין נסיעה באוטובוסים.

<עופר גבצו: עלו לשם שוטרים, הורידו אנשים, בדקו אותם, עשו מה שצריך.

<עופר גבצו: וצור-הדסה יכולה להיפגע, כאשר תושב רואה אדם שהוא זר ונכנס ליישוב שלא דרך כניסה מורשית.

<עופר גבצו: בצור-הדסה זה יותר מורגש כי יש חבלה בגדר.

<עופר גבצו: ביישובים הסמוכים, מבוא-ביתר למשל, שזה יישוב הרבה יותר קטן, אבל הוא נמצא מעבר לכביש, לא סובל בצורה כזו.

<עופר גבצו: הוא אותו פוטנציאל של איום, אבל בפועל הוא לא סובל את הכניסה היום-יומית הזו.

<עופר גבצו: כמובן שגדר הפרדה יכולה לפתור את הבעיות כמעט באופן מוחלט, לדעתנו.

<עופר גבצו: אנחנו ממשיכים לעשות פעילות שם, למנוע מאנשים להיכנס.

<עופר גבצו: יש לנו כוח של מג"ב קבוע שנמצא בתוך היישוב צור-הדסה.

<עופר גבצו: יש שוטר, יש מש"ק ביטחוני, מה שפעם היה רב"ש, במשרה מלאה שנמצא בצור-הדסה.

<עופר גבצו: אנחנו משקיעים שם את הכוחות, יש לנו צוות בט"ש שהוא ייעודי לאזור הפתחה הזו כדי לטפל בבעיות האלו.

<עופר גבצו: הצלחנו לצמצם אבל לא למנוע באופן מלא.

דוד ביטן: אם אפשר לדעת, כמה נכנסים להערכתכם מדי יום דרך הגדרות האלה?

דוד ביטן: היום, אחרי שצמצמתם.

<עופר גבצו: אני מעריך שאולי בשבוע נכנסים כמה עשרות.

<קריאה: כמה מאות.

<דרור כהן: בשעה אתה מתאר.

<עופר גבצו: לא לא.

<דרור כהן: ספרתי הבוקר.

דוד ביטן: רבותי, אתן לכם.

דוד ביטן: תנו, הוא המפקד שמה באזור.

<קריאה: כן, אבל אנחנו התושבים שגרים על הגדר.

דוד ביטן: אוקיי.

דוד ביטן: אבל גם הוא אמר, שזו הייתה תופעה רחבה יותר וצומצמה עם הזמן.

דוד ביטן: הוא אמר את זה.

<דרור כהן: ספרתי הבוקר 30.

<דרור כהן: 30 ביום לא ייתן לנו עשרות בשבוע, ייתן לנו מאות בשבוע.

רועי פולקמן: אדוני היושב-ראש, אין ספק שהם עושים עבודה, אבל אנחנו מדברים להערכתנו על עשרות ביום.

רועי פולקמן: ואחת הבעיות, הם גם הגיעו לשר השיכון - - -

דוד ביטן: פולקמן, אבל מה זה הערכתנו?

דוד ביטן: יש לך פה את מפקד האזור, והוא יודע מה שהוא מדבר כנראה.

רועי פולקמן: אני לפחות פעמיים הגעתי לגזרה להסתכל, ובשעות אקראיות אתה רואה, לצורך העניין, 15 איש מול העיניים שלי בשעה, ואני אומר, הייתי שם פעמיים - - -

דוד ביטן: בדרך כלל זה בבוקר אני מבין.

רועי פולקמן: ברור.

דוד ביטן: זה לא בצהריים.

רועי פולקמן: ואחרי צהריים חוזרים.

דוד ביטן: הם גם חוזרים דרך שם?

רועי פולקמן: בוודאי.

<דרור כהן: אני רוצה להגיד משהו.

<דרור כהן: חבר הכנסת פולקמן היה בשעה 12:00 בצהריים, הייתי אתו שם, ראינו 15 איש.

<דרור כהן: בבוקר בשעה 06:00 ובשעה 16:00 בצהריים כשהולכים הביתה, מדובר בנחיל.

<דרור כהן: נחיל.

<דרור כהן: כמויות גדולות מאוד.

<דרור כהן: ואני נמצא שם, עם כל הכבוד שמשמר הגבול עושים את כל העבודה הנפלאה, אני ניגש לשם לפעמים בשעות האלה ורואה את האנשים עוברים.

<דרור כהן: הם לא יכולים להיות תמיד - - -

דוד ביטן: אבל התופעה צומצמה עם הזמן?

<דרור כהן: אני מאמין שהיא צומצמה, אבל עדיין, היא צומצמה מאלפים למאות.

רועי פולקמן: יש שם שכונה.

רועי פולקמן: כמה יחידות דיור נבנות בהר סנסן?

<שלומי מגנזי: 1,100 יחידות דיור בהר סנסן.

דוד ביטן: תציג את עצמך.

<שלומי מגנזי: שלומי מגנזי, אני יושב-ראש הוועד של צור-הדסה.

<שלומי מגנזי: כרגע מתבצעת בנייה של 1,100 יחידות דיור בסנסן.

<שלומי מגנזי: בטווח הקרוב עוד 550 יחידות דיור.

<שלומי מגנזי: ובהמשך, עוד כ-2,000 יחידות דיור.

רועי פולקמן: זאת אומרת, יש שם 1,000 כבר בשלבים מתקדמים, רצו לאכלס אותם, אני אומר לך: פחד אלוהים.

רועי פולקמן: באים לשם התושבים, אומרים: מי הולך לגור כש-20 מ' ממנו כל בוקר טיילת?

רועי פולקמן: הילדים שלך יסתובבו שם בבוקר?

<שלומי מגנזי: אני רוצה, ברשותכם, קצת להציג את החוויה.

דוד ביטן: בבקשה, לפני שנציג משרד הביטחון מדבר, תציג.

<שלומי מגנזי: הייתי רוצה לתת תמונת מצב.

<שלומי מגנזי: דיברנו על כ-9,000 תושבים.

<שלומי מגנזי: יש קרוב ל-2,000 ילדים שנמצאים במרחב של צור-הדסה במהלך היום.

<שלומי מגנזי: ואני רוצה בכוונה לתת קצת דרמה לסיפור הזה, ולהגיד: בוא עכשיו נשב פה ונגיד שלפני כמה שעות חדרו שני שב"חים לתוך גן ילדים, תפסו בני ערובה והרגו כמה ילדים.

<שלומי מגנזי: עכשיו בוא נתחיל לדבר.

<שלומי מגנזי: בוא עכשיו נתחיל את הדיון מהרגע הזה.

<שלומי מגנזי: אני בכוונה מציג את זה בצורה הזאת, כי אנחנו יושבים פה, אני מאוד מעריך את העניין הזה שהישיבה הזאת התקיימה במהלך פגרה, הנושא הזה הוא מאוד מאוד חשוב.

<שלומי מגנזי: צריך לצאת מהקופסה רגע, צריך לצאת רגע החוצה, לעשות zoom in לתוך היישוב, ולהבין: הולכים לבנות ביישוב הזה עוד כ-2,500 יחידות דיור.

<שלומי מגנזי: בסך הכול במרחב הזה יהיו כמעט כ-25,000 תושבים.

<שלומי מגנזי: מה אנחנו עושים?

דוד ביטן: אחזור אליך.

דוד ביטן: נציג משרד הביטחון, אני רוצה להבין דבר אחד, הרי גם אלה שיש להם אישורים צריכים לעבור במחסום, כי הם צריכים להיבדק.

דוד ביטן: הרי אנחנו יודעים שבמפגעים שהיום נכנסים ומפגעים בנו כל הזמן יכול להיכנס מישהו דרך הגדר הזאת.

דוד ביטן: וראינו גם אנשים עם אישורים שנכנסו וביצעו פיגוע.

דוד ביטן: מה אנחנו מחכים, שיהיה אסון ואז נטפל בגדר הזאת?

רועי פולקמן: בגלל 800,000 שקל.

דוד ביטן: עם כל הכבוד לוויכוח המשפטי, מישהו צריך לעשות את העבודה.

דוד ביטן: אם מטה-יהודה לא מסוגלים לעשות את העבודה הזאת, וגם שמעתי שאין צו מניעה של בית-המשפט, ואם יש, אז צריך לפנות לבית-המשפט לבקש ממנו ביטון צו המניעה הזה משיקולים ביטחוניים כאלה ואחרים.

דוד ביטן: אז במצב הזה משרד הביטחון, המשרד לביטחון הפנים, יכולים להוציא מכרז ולעשות את העבודה הזאת.

דוד ביטן: אין פה מצב שאנחנו צריכים להמתין, עם כל הכבוד, למטה-יהודה, שיבצעו עבודה שם מחויבים לעשות אותה והם לא עושים אותה.

רועי פולקמן: שלא לדבר על מועצה שנמצאת במצב לא מתפקד.

דוד ביטן: בבקשה, שם ותפקיד, אם אפשר.

<יוסי כהן: קודם כול, אני נציג צה"ל בדיון, נציג אגף המבצעים.

<יוסי כהן: התבקשתי להתייחס בעיקר לסוגיית ציר חוסאן.

דוד ביטן: נציג משרד הביטחון אני מבין שלא הגיע.

<יוסי כהן: אני נציג צה"ל.

דוד ביטן: לא הגיע?

<קריאה: צה"ל זה משרד הביטחון בין היתר.

דוד ביטן: צה"ל זה לא משרד הביטחון.

דוד ביטן: אוקיי, אז אני מבקש לרשום החלטה, שבשלושה חודשים הבאים משרד הביטחון לא יכול להגיש שום בקשה לוועדת הכנסת.

דוד ביטן: שום בקשה.

דוד ביטן: כל בקשה תידחה מראש.

דוד ביטן: אוקיי?

דוד ביטן: זו הסנקציה שאנחנו מטילים על משרד הביטחון כרגע.

דוד ביטן: אם הם לא רואים חשיבות לבוא לדיון כזה חשוב, כשבעצם המחדל הוא גם שלהם.

דוד ביטן: בבקשה.

<יוסי כהן: אתייחס לסוגיות שבעניינו של צה"ל, בעיקר בסוגיית ציר חוסאן.

<יוסי כהן: צה"ל מודע לאיומים על הציר, בדגש על שעות מסוימות ומרחבים ומוקדים מסוימים, שבהם יש מיקוד של פח"ע עממי, בעיקר העניין נוגע לזריקת אבנים ופגיעה בביטחון של התושבים שעוברים בציר.

<יוסי כהן: צה"ל מבצע פעולות במגוון תחומים, שלא ניתן לפרט אותם מטבע הדברים כאן, אבל גם בהיבט ההגנתי על הציר, וגם מבחינה התקפית במרחבים שמאיימים, ומהם למעשה מוקדי הפח"ע יוצאים לציר עצמו, מבצע פעולות נרחבות.

<יוסי כהן: אפשר אחרי זה בפורום אינטימי יותר להסביר ולפרט מה נעשה.

<יוסי כהן: ואני יכול לציין פה, שבמהלך החודשיים האחרונים אנחנו רואים ירידה בנתונים הודות לפעילות שמתבצעת.

רועי פולקמן: אפשר רק שאלה לעניין הזה?

דוד ביטן: כן, בבקשה.

רועי פולקמן: כמובן לא נרד לפרטים המבצעיים באופן פומבי, אבל האם דובר על מיגון פיזי?

רועי פולקמן: כלומר, היה דיבור שמעבר לפעילות היזומה, שהיא קורית, לשיפור המיגון הפיזי.

רועי פולקמן: אנחנו יודעים שיש שם כמה מוקדים שבהם היו הצעות אופרטיביות למיגון פיזי, לא רק פעילות מבצעית שאכן נעשית.

רועי פולקמן: האם יש תוכנית כזאת לתגבר את רמת המיגון הפיזי בציר, בהנחה שזה ייצור מענה יותר קבוע לאורך כל שעות היממה?

<יוסי כהן: בהחלט.

<יוסי כהן: אני יודע גם להגיד באיזה מרחבים, באיזה מוקדים, כולל פעולות תשתית שאנחנו מבצעים.

רועי פולקמן: שזה בתקופה הקרובה אמור להיות מבוצע?

<יוסי כהן: כן.

רועי פולקמן: הבנתי.

רועי פולקמן: אוקיי, אז זה כבר - - -

דוד ביטן: ואתם כצה"ל פניתם למשרד הביטחון בעניין של הגדר הזאת, כדי לפתור את הבעיה הזאת?

<יוסי כהן: התייחסתי לעניין הציר, ופעולות תשתית שצה"ל אמון עליהן.

דוד ביטן: אין לך שום מידע לגבי הנושא השני?

<יוסי כהן: לא.

דוד ביטן: הבנתי.

דוד ביטן: מישהו רוצה להתייחס לסוגיה?

דוד ביטן: בבקשה.

<שלומי מגנזי: אני רוצה, ברשותכם, להפנות גם לנציג צה"ל את השאלה הזאת.

<שלומי מגנזי: בסך הכול במרחב הזה כשני ק"מ מצור-הדסה יש גם כוחות, יש אמצעים, הכוחות בעצם מסתכלים ממזרח למערב.

<שלומי מגנזי: הגב שלהם, דהיינו ממערב למזרח, לא בגזרתם ולכן זה לא מטופל על ידם.

<שלומי מגנזי: נכון?

<יוסי כהן: יש שיתוף פעולה, מטבע הדברים, בכל מרחבים של מרחבי תפר בשטחי - - - שצה"ל אחראים עם הגורמים הרלוונטיים.

<יוסי כהן: זה כמובן מתקיים בשיתוף פעולה הדוק מול כל הגורמים הרלוונטיים.

<שלומי מגנזי: ברשותכם, אני באופן יזום נפגש עם מפקדים באזור, שמתחלפים אחת לכמה חודשים, ובטובות אישיות אני מבקש מהם: חבר'ה, כשאתם עושים את הפעילות, תסתכלו גם לצד השני, מערבה, ותסתכלו גם לצד שלנו, כי מהגב שלכם נכנסים כל הזמן כוחות, שהאמצעים שאחר כך אתם משתמשים לחפש אותם הם הרבה יותר גדולים.

<שלומי מגנזי: ואני מעלה את זה פה בכדי לנסות לצאת רגע – אז יש את הסוגיה של הבעיה המשפטית שצריכה להיפתר, ואני מניח - - -

דוד ביטן: זה לגבי הגדר, לא לגבי הציר.

דוד ביטן: הציר זה משהו אחר.

<שלומי מגנזי: בדיוק.

<שלומי מגנזי: ואני מניח שהפורום הזה ימצא את הדרך לעשות את זה.

<שלומי מגנזי: אני רק רוצה רגע לצאת מפה ולתת עוד שתי זוויות נוספות.

<שלומי מגנזי: אחת זה שיש הגדרה שצה"ל מטפל מחוץ לקו הירוק, ומג"ב מטפל בתוך הקו הירוק.

<שלומי מגנזי: יש פה קו תפר שצריך לחשוב עליו, ולראות איך משתפים פעולה בעניין הזה ויוצאים מהקיבעון הזה, כי בעצם אני אומר שוב: האמצעים שצה"ל משקיע אחר כך כדי לחפש את אותם אלה שנכנסו מהגב שלהם הרבה יותר גדולים, אל מול העובדה שאם הוא עבד - - -

דוד ביטן: טוב.

דוד ביטן: ברור.

<שלומי מגנזי: הדבר הנוסף, צור-הדסה, כמו שאמרנו, הולכת לבנות את עצמה בשנים הקרובות, וכמות העובדים של בני הדודים שלנו שייכנסו פנימה עם אישורים תהיה גדולה ולא תקטן.

<שלומי מגנזי: וזה הולך להוביל אותנו בשנים הקרובות.

<שלומי מגנזי: הצענו בזמנו, יש מעבר של כלי רכב, אמרנו: בוא נעשה מעבר בטוח גם של אותם עובדים, דהיינו שבמקום שהעובדים האלה מראש לא יעשו את כל המעבר לצור-הדסה דרך מחסום 300, לאפשר להם דרך המחסום של ביתר-עילית לעבור גם במחסום מסודר, כאשר הקבלנים ייקחו שאטלים ויסיעו את העובדים שלהם מהמחסום לתוך שטחי עבודה, ויחזירו אותם בסוף יום העבודה.

<שלומי מגנזי: ועל-ידי זה לדעתי 80% מאותם שב"חים שעוברים ונמצאים ועוצרים אותם בגלל שיש להם רישיונות, אבל נמאס להם לשבת שעות בתוך המעברים הבעייתיים האלה, ואם היה את הסרט היינו רואים את זה.

<שלומי מגנזי: אנחנו יכולים בעצם על-ידי זה לאפשר להם להיכנס בצורה בדוקה, הכוחות מצמצמים את הזמן שהם משקיעים בלחפש את ה-80% בעלי האישורים לאותם 20% ללא אישורים, ופתרנו פה בעיה מאוד משמעותית על-ידי המהלך הזה גם כן.

<שלומי מגנזי: גם את ההצעה הזאת הצענו גם - - -

דוד ביטן: זה יבטל את הכניסה אבל לא את זריקת האבנים.

דוד ביטן: זריקת האבנים זה משהו אחר.

<שלומי מגנזי: זה פותר את הכניסה, זה נכון.

<שלומי מגנזי: אבל על-ידי זה גם כן זה מייצר שקט בתוך האזור, כי כל הפעילות הזאת שצה"ל מייצר יוצרת המון מתח, המון תסכול, ועל-ידי זה אנחנו יכולים להוריד את הלחץ בצורה משמעותית לדעתי.

דוד ביטן: טוב.

דוד ביטן: עוד מישהו רוצה להתייחס?

דוד ביטן: בבקשה.

דוד ביטן: אל תדאגו, אתן לכולם לדבר.

דוד ביטן: אין הרבה ח"כים היום, אז אתם תהיו המייצגים של הח"כים בעניין הזה.

<טל בראון: שמי טל בראון, אני תושב צור-הדסה.

<טל בראון: אני מחלק את המאפיינים למאפיינים גאוגרפיים ומאפיינים מבצעיים.

<טל בראון: במאפיינים הגאוגרפיים צור-הדסה ידועה כצוואר בקבוק של האזור.

<טל בראון: לא מעט מהשב"חים או החודרים מגיעים לאו דווקא מהקרבה באיו"ש אלא דווקא מהקצוות, יש אנשים שבאים משכם ומג'נין או מחברון.

<טל בראון: למה?

<טל בראון: כי זה הפך להיות צוואר הבקבוק, זאת נקודת תורפה אזורית.

<טל בראון: סוגיה שנייה גאוגרפית היא שהיישוב פרוץ מלכתחילה.

<טל בראון: מלכתחילה.

<טל בראון: אני קורא לזה גדר שווייצרית, יש בה יותר חורים מאשר גדר מאז הקמתה.

<טל בראון: וגדר שאינה נשלטת, לא בתצפית, לא באש, לא על-ידי אף אחד, זה מכשול שהוא חסר משמעות.

<טל בראון: הוא במקרה הטוב מעכב ולא יותר מזה.

<טל בראון: למדנו כולנו מה זה מכשול.

<טל בראון: מי שלא שולט על מכשול, אין משמעות למכשול, חבל על הכסף.

<טל בראון: דבר נוסף הוא הציר הראשי שנקרא עוקף חוסאן.

<טל בראון: למה הוא נקרא עוקף חוסאן?

<טל בראון: מלכתחילה הוא נוצר כדי למעט את החיכוך בתוך חוסאן.

<טל בראון: הכביש הראשי עבר הרי בתוך חוסאן, בנו את עוקף חוסאן כדי למעט את החיכוך, וראה זה פלא, החיכוך עבר לשם.

<טל בראון: מה קרה בזמן הזה?

<טל בראון: איזה מענים ניתנים לזה?

<טל בראון: שאלה מעניינת, שנובעת מהיעדר סגירה.

<טל בראון: וזאת הבעיה המבצעית או המאפיינים המבצעיים, האתגר המבצעי.

<טל בראון: אחד, שהוא מעבר לא מבוקר, לא מנוטר של פלסטינים.

<טל בראון: ואני רוצה להרחיב על מה שהקרין פה דרור.

<טל בראון: אני בסיורי בבקרים רואה שב"חים לא הולכים רק ככה אלא קופצים מחצרות הבתים של תושבי היישוב.

<טל בראון: זה אנשים אולי לא יודעים בצור-הדסה, שבעודם ישנים בין 05:00 ל-06:00 בבוקר יש שב"חים שממתינים לאורך שדרות הרי יהודה בחצרות הבתים.

<טל בראון: למי הם ממתינים?

<טל בראון: שיבוא רכב ההסעה, יעצור.

<טל בראון: ואז אתה שומע שריקות, והם קופצים החוצה מאותן חצרות.

דוד ביטן: מחצרות הבתים?

<טל בראון: מחצרות הבתים.

<טל בראון: בוא לא נתבלבל בדבר הזה.

<טל בראון: אתה יכול לקום בבוקר בטעות ולהיתקל באחד כזה שממתין אצלך בגינה, עד שיעבור רכב ההסעה, שיעבור מישהו.

<טל בראון: הם יושבים בשקט, מארב, מזהים מרחוק את רכב ההסעה, שריקות כמו ששמענו בשטחים, קופצים החוצה, עולים נוסעים.

<טל בראון: ולא נודע כי בא אל קרבו.

<טל בראון: אז זה סיפור אחד.

<טל בראון: אני באופן אישי מפטרל על הגדרות.

<טל בראון: נתקלתי פנים אל פנים עם שב"חים, אני עוצר אותם גם איפה שאני יכול.

<טל בראון: חובתי האזרחית.

<טל בראון: יש לי ילדים ביישוב הזה, השם שלי, של המשפחה שלי, לא יהיה בכותרות אף פעם, אדאג לזה.

<טל בראון: דבר נוסף.

<טל בראון: כשאין מכשול רציף, אין לא משהו שיעכב וגם לא משהו שיתעל.

<טל בראון: גדר יכולה או לתעל לנקודת ביקורת מסוים, או לעצור כדי שיבואו כוחות.

<טל בראון: אין את זה, לא קיים.

<טל בראון: אין מערכות גילוי, לא ניטור, לא בקרה ולא התראה.

<טל בראון: וכשאנחנו מדברים על זה צריך לקחת בחשבון את המשמעות של זה.

<טל בראון: כי כשנשים את זה, צריך להכשיר כוח מיומן, מקצועי, שישים עין.

<טל בראון: כי אם נשים מצלמות אבל לא יהיו אנשים מקצועיים, כמו שיש בצבא את גדוד האיסוף של פיקוד מרכז שעושה עבודת קודש, ומשתדל כמיטב יכולתו לסייע בדבר, אם לא יהיה את הגוף הזה שיצפה באופן קבוע ויפעיל את כוחות היירוט כדי לבוא במגע עם אותם שב"חים, אז גם זה משמעותו תהיה דלה יחסית.

<טל בראון: ולכן צריך פה מענה מקצועי, הולם, שייצפה, יבקר, ינטר ויירט את אותם שב"חים.

<טל בראון: זה צריך ניידות עם גמישות.

<טל בראון: הניידות הזאת היא חשובה כי דיברנו רק על הציר הראשי ודיברנו על היישוב.

<טל בראון: יש צירים עוקפים, כולנו יודעים את זה.

<טל בראון: יש מערכת נתיבים שבאה מהסנסן, שיורדת לעין קובי.

<טל בראון: מי שטייל באזור עין קובי, אזור מאוד יפה, בואכה מבוא-ביתר, יש ציר שיורד שם ויורד עד הכביש של הסטף.

<טל בראון: ומשם הם עולים לכיוון ירושלים, באים פשוט באיגוף עמוק לתוך ירושלים או יורדים לשפלה.

<טל בראון: מספיק ללכת על עקבות, לא צריך להיות גשש, אבל מי שמטייל באזור רואה מרבצים של בקבוקי שתייה, של ציוד, של אוכל, שהם משאירים משלשים כדי לשבת לאכול, לשתות, מנוחות ולהמשיך.

<טל בראון: צריך רק לטייל באזור, רק ללכת שם, להבין את זה.

דוד ביטן: אוקיי.

דוד ביטן: תודה רבה.

רועי פולקמן: זה הזמנה לטיולי השבת בעקבות השב"חים.

רועי פולקמן: לדעתי זה אטרקציה.

<טל בראון: השורה התחתונה שלי זה שקו המגן לעולם ייפרץ, זה ציווי שלמדנו אותו.

דוד ביטן: בשביל זה יש את הצבא ומשמר הגבול שיטפלו בזה.

דוד ביטן: אבל עדיין אנחנו צריכים לתת להם את כלים לטפל בהם בצורה הנכונה.

<טל בראון: אני רק אומר: קו המגן לעולם ייפרץ, אבל קודם בוא נשים קו.

דוד ביטן: בדיוק.

דוד ביטן: יש קו, רק הוא פרוץ.

דוד ביטן: מישהו עוד רוצה להתייחס?

<אמיר אזרחי: כן, אשמח.

<אמיר אזרחי: אני תושב צור-הדסה וחבר ועד.

<אמיר אזרחי: אני מקווה שלא אאריך מדי, אני רק רוצה להגיד, שלאורך השנים מכל התושבים שנמצאים פה מצור-הדסה, אני חושב שאני הוותיק מכולם בצור-הדסה, ולאורך השנים שמרנו על יחסים סבירים, סבירים פלוס, עם תושבי האזור.

<אמיר אזרחי: וחלק מזה הוא מזה שבאמת נוצרו כל מיני קשרי עבודה וקשרי ידידות עם התושבים.

<אמיר אזרחי: וזה הגיע עד כדי כך שכשנרצח הילד חילמי שושא על-ידי תושב הדר-ביתר לפני כ-15 שנה או מעל 10 שנים משלחת של תושבי צור-הדסה נסעה לנחם אבלים ביישוב חוסאן, וזה עשה הדים מאוד גדולים.

<אמיר אזרחי: מה שאני רוצה להגיד, שלנו חשוב, לי חשוב, שגם ניצור תדמית ביחס לאזור של מקום שמכבד את האנשים שבאים לעבוד בו בצורה חוקית ותקנית.

<אמיר אזרחי: כרגע מה שקורה, וזה נאמר פה מכמה אנשים, האנשים קשי היום ובעלי הרישיונות החוקיים לא יכולים לבוא לעבוד בצור-הדסה אם הם צריכים לעבור במעבר 300, במעבר בית-לחם.

<אמיר אזרחי: כי הם צריכים אז לנסוע לבית-לחם, הם צריכים לנסוע לתוך ירושלים, הם צריכים להגיע לצור-הדסה דרך עין כרם.

<אמיר אזרחי: זה דבר שהוא בלתי אפשרי בשבילם.

<אמיר אזרחי: צור-הדסה זקוקה להם, האנשים האלה בונים את בתי צור-הדסה.

<אמיר אזרחי: ה-1,500 יחידות האלה ששלומי ציין שהולכות להיבנות, לא נבנות על-ידי אוכלוסייה אחרת, הן נבנות על-ידי הפלסטינים האלה.

<אמיר אזרחי: צריך לאפשר להם לבוא לעבוד בצורה רשמית, חוקית ומכבדת.

<אמיר אזרחי: זה נורא נורא חשוב, זה נורא חשוב גם ליחסים שלנו עם האזור.

<אמיר אזרחי: כמו ששלומי אמר, מעבר ביתר לא מאפשר כניסה רשמית של פלסטינים בגלל בעיות של בידוק במחסום הזה, וזה גורם לזה שלפחות 80% - לא יודע, אין לי מושג במספרים, אבל חלק ניכר מאותם מה שאנחנו קוראים פה שב"חים זה אנשים שיש להם רישיונות, והם באים לעבוד בצור-הדסה ואין להם דרך אחרת.

<אמיר אזרחי: ודיברתי עם רבים מהפועלים האלה.

<אמיר אזרחי: הם אמרו לי: תראה, אם לא נפעל בצורה רשמית, אם לא מפה, ניכנס משם.

<אמיר אזרחי: אז נקיף באיזה עיקוף יותר רחוק.

<אמיר אזרחי: אנחנו חייבים לבוא לעבוד, זאת פרנסתנו.

<אמיר אזרחי: אנחנו צריכים לבוא לקראתם.

<אמיר אזרחי: וככה נוכל גם לסמן את מי שבא באופן חוקי ומי שבא באופן לא חוקי, וזה יוריד גם הרבה מאוד מאמץ.

<אמיר אזרחי: יהיה ברור שכל מי שבא דרך המעבר הרשמי, יהיה עליו אולי גם תג, שאותה אישה בצור-הדסה, אותו אבא בצור-הדסה שהולך עם הילדים שלו ורואה פועל, אז הוא יידע שזה פועל שעבר באופן רשמי, יש לו איזשהו משהו אולי משהו שמסמן אותו שהוא עבר בצורה רשמית.

<אמיר אזרחי: וככה נוריד הרבה מאוד לחץ, ואז זה ישחרר את המערכת הביטחונית למקד את הפעילות שלה באמת באנשים שהם - - -

דוד ביטן: אוקיי, תודה רבה.

<חיים קרישפין: ויש מחסום קרוב שיכול לעשות את העבודה הזאת, לא צריך לייצר שום דבר חדש.

דוד ביטן: הבנתי שצריך לנסוע שעתיים.

<חיים קרישפין: לא, יש מחסום קבוע בצור-הדסה של משרד הביטחון.

דוד ביטן: כן, אבל מי שקובע באיזה מחסום יעברו זה לא אנחנו, זה שירותי הביטחון קובעים כל אחד מאיזה מחסום הוא יבוא.

דוד ביטן: לא יודע למה רוצים שכולם יעברו שעתיים קדימה, אבל זו אחת הבעיות כנראה.

דוד ביטן: כן.

<אורנה לנגרמן: אני גם מצור-הדסה.

דוד ביטן: רק אני מבקש לא לחזור אחד על דברי השני, בסדר?

<אורנה לנגרמן: לא, אני רוצה להתייחס לציר, שהודגש פה שזה באמת ציר מרכזי, ונאמר שבשעות היום בשעות מסוימות יש פעילות יזומה וכו', אבל אני יכולה להגיד כתושבת, ואני בטוחה שעוד תושבים יתחברו לזה, ביום שאתה שומע, ויש קבוצות תושבים, זרקו אבנים, זרקו אבנים, הכביש הזה, לא בהכרזה מסודרת, אבל מושבת, כי אנשים עם ילדים או אנשים שרוצים לנסוע לעבודה אומרים: לא אסע ואהיה בכותרות, מתחילים לנסוע דרך עין-כרם.

<אורנה לנגרמן: ועכשיו יש פה עוד בעיה מהותית, שאין פתרון תחבורתי טוב לכל האזור הזה שהולך לגדול, ל-25,000 תושבים שיש שני צירים שמובילים אותו לירושלים: כביש עין-כרם, שמסוכן בגלל הסיבובים שלו.

<אורנה לנגרמן: הוא אומנם לא עובר בשטחים, אתה לא עובר שום מחסום, אבל זה כביש חד-נתיבי מאוד מאוד מסוכן בלילה, בשעות החורף, החלקות, תאונות אין ספור.

<אורנה לנגרמן: אני גם מתנדבת במגן דוד אדום, ואני לא יכולה להגיד כבר על כמה תאונות יצאתי כדי לעזור שם, לתת עזרה ראשונה.

<אורנה לנגרמן: וכשבכביש עוקף חוסאן זורקים אבנים בבוקר או אחרי צהריים אז כל התושבים לא נוסעים משם.

<אורנה לנגרמן: אז מה קורה?

<אורנה לנגרמן: כל האזור מנוקז לכביש עין-כרם, שהוא לא יכול להכיל את כל התחבורה הזאת.

<אורנה לנגרמן: וכביש 39 האגדי, שהפך כבר אני לא יודעת למה להגיד, שאומנם אמור לעלות מיליארדים, אבל המדינה כבר צריכה להתחיל, יש לה את כל האישורים, למיטב ידיעתי, המגבלה היא רק מגבלה תקציבית.

<אורנה לנגרמן: אבל אם מדינת מתכוונת לבנות ולהרחיב את האזור הזה, כי היא לא יכולה לבנות בירושלים, אז היא חייבת כבר לתת את המענה ולהתחיל לבנות את כביש 39 הזה, שלא יעקוף את חוסאן ולא יעשה שום דבר, וייצר נתיב תחבורה בטוח.

דוד ביטן: עוד עוקף?

<אורנה לנגרמן: לא עוקף, זה לא כביש עוקף.

<אורנה לנגרמן: הוא כבר לא עובר בשטחים.

<אורנה לנגרמן: הוא עבר את כל האישורים.

דוד ביטן: בכביש חוסאן הזה יש בכלל גדרות שחוסמים, כמו בכביש 433 שיש את הגדרות שחוסמים?

<יוסי כהן: במוקדים מסוימים.

רועי פולקמן: זה לא רציף.

דוד ביטן: אז הם מיידים אבנים איפה שאין גדר?

<יוסי כהן: נכון.

דוד ביטן: אז אם זה כביש כזה, אז צריכים לייצר הגנה.

דוד ביטן: אחרת מי יעבור?

דוד ביטן: בכביש 433 כבר עושים חשבון לפני שעוברים, אז פה בטח ובטח אף אחד לא מנצל את הכביש הזה.

רועי פולקמן: הערה.

רועי פולקמן: באמת אמרת דברים נכונים קודם.

רועי פולקמן: אני רק חושב שעוד פעם, הנקודה שעלתה כאן זה שגם אם מצמצמים, ובאמת אנחנו רואים שם את החיילים בגזרה והם עושים פעילות, ואנחנו מכירים את זה מכביש 60, עכשיו יש הרבה נוכחות בגזרה.

רועי פולקמן: אבל מספיק שאחת לשבוע או פעמיים בשבוע זורקים שם אבנים, זה מיד משנה באופן דרמטי את הרגלי הנסיעה.

רועי פולקמן: ואז מה שקורה, שכל היישוב - - -

דוד ביטן: שסתם עשו כביש.

רועי פולקמן: כי זה לא צריך.

רועי פולקמן: תודה לאל, באמת זה צומצם וזה בגלים, ויש שם פעילות מבצעית.

רועי פולקמן: אבל בגלל שההגנה היא לא רציפה, אז עושה חשבון הבן-אדם: אסע – והכביש הזה של עין-כרם הוא לא יכול לשאת 25,000 תושבים שייסעו דרך הכביש הזה כל בוקר לירושלים.

רועי פולקמן: זה הרי בלתי הגיוני.

דוד ביטן: טוב.

דוד ביטן: מישהו עוד רוצה להתייחס?

דוד ביטן: בבקשה.

<רוני דהאן: בוקר טוב.

<רוני דהאן: אני מנהל את היישוב מבוא-ביתר.

<רוני דהאן: שלא ייווצר שרק צור-הדסה פה, גם מבוא-ביתר, את אותן בעיות שצור-הדסה העלו, גם אנחנו סובלים בדיוק כמוהם, אולי קצת בצורה יותר קטנה, בגלל שאנחנו יישוב של כ-1,000 איש.

<רוני דהאן: אני רוצה לנצל את ההזדמנות, גם בעקבות סיור שביצע חבר הכנסת רועי פולקמן אצלנו ביישוב, כדי להעלות עוד סוגיה שהיא גם נגזרת של אותו מצב ביטחוני, וקוראים לה בעצם אבטחת גני ילדים ביישוב מבוא-ביתר.

<רוני דהאן: היישוב מבוא-ביתר, לצערי, אומנם גדל בתקופה האחרונה ואנחנו מונים היום כ-1,000 איש.

<רוני דהאן: יחד עם זאת, וגם עם שלושת הגנים שבנו ביישוב מבוא-ביתר, אין לנו אבטחה בגני הילדים כבר כמה וכמה שנים, ובטח מאז התחילו האירועים בספטמבר האחרון.

<רוני דהאן: התוצאה היא, כמו שאני אומר, גם שלושה גנים עם למעלה מ-80 ילדים בלי אבטחה, ואנחנו חשופים לכל אותן בעיות שהציגו אותן התושבים פה כרגע, גם של שב"חים, גם של סיורים של שב"חים כאלו ואחרים באזור שלנו, ושל איומים שאני בטוח קיימים וגם משפיעים בעצם על היישוב מבוא-ביתר.

<רוני דהאן: אז את אותם שאמרו התושבים, אני מבקש להעלות גם את הסוגיה הזאת שנקראת אבטחת גני הילדים במבוא-ביתר.

דוד ביטן: זה לא הנושא שלנו, דרך אגב.

דוד ביטן: זה נושא שצריך להתייחס במדיניות כללית.

רועי פולקמן: רק בדבר הזה - - - עם ממלא מקום ראש המועצה, והם הבטיחו שזה יטופל במיידי.

רועי פולקמן: אז ככה שבעניין הזה לפחות אני מניח שיהיה פתרון בימים הקרובים.

דוד ביטן: אוקיי.

דוד ביטן: עוד מישהו רוצה לומר?

רועי פולקמן: יש את יהודה מגוש עציון.

דוד ביטן: יהודה מגוש עציון.

<יהודה שפירא: שלום.

<יהודה שפירא: יהודה, דובר המועצה מגוש עציון.

<יהודה שפירא: שלוש נקודות.

<יהודה שפירא: נקודה ראשונה זה שבעצם הכביש עובר לכאורה בתוך השטח של גוש עציון אבל הוא בעצם לא בתחום השיפוט של המועצה.

<יהודה שפירא: המצב ביהודה ושומרון הוא שתחום השיפוט של המועצות זה רק בתוך היישובים.

<יהודה שפירא: אז בעצם המועצה שהתושבים שלה נוסעים בכביש הזה, תושבים של ביתר, תושבים של מטה-יהודה, בעצם המועצה לא יכולה לעשות שום דבר כדי לעזור לביטחון של הכביש הזה.

<יהודה שפירא: זאת נקודה חשובה.

<יהודה שפירא: והצבא עושה פעולות באמת רציניות, מערכת הביטחון עושה, אבל הידיים של המועצה קשורות.

<יהודה שפירא: דבר שני, הכביש הזה, אפשר לחלק אותו לשניים, זה מצור-הדסה-ביתר עד לצומת אל-חדר, כביש 60, ועד למחסום המנהרות, שבאמת ההגנה היא חלקית, המכשול הוא חלקי.

<יהודה שפירא: הקטע אולי המוזר בסיפור הזה, שדווקא בכביש 60 בנו חומה בהשקעה של מיליונים רבים, ותושבי בית-לחם פשוט מילאו בעפר מאחורי החומה, עומדים על ערימות עפר וכאילו אין חומה.

<יהודה שפירא: ואז פעם בשבוע, פעמיים בשבוע, תלוי במצב רוח, יש לנו שם פגיעות של כלי רכב, אם זה לפני שבועיים חיילת שהרכב שלה נרגם והיא נפצעה קל אומנם.

רועי פולקמן: בצומת אל-חדר זה קרא.

<יהודה שפירא: בצומת אל-חדר, שוב, זה אותו סיפור בדיוק, כי זה אותו כביש שאותם תושבים של צור-הדסה, שצריכים להגיע מצור-הדסה, הם צריכים לנסוע בעוקף-חוסאן, בצומת אל-חדר כביש 60, וזו נקודת תורפה.

<יהודה שפירא: נקודת תורפה שכבר השקיעו בה מיליונים, והמענה שמה הוא לא מענה מספק.

<יהודה שפירא: וזה מאוד חבל.

דוד ביטן: אז למה לא מורידים את הגבעות האלה עם "שופל" אחד ונגמר הסיפור?

<יהודה שפירא: שוב, אנחנו יכולים להתריע, אנחנו יכולים לעדכן, אנחנו יכולים להראות לך תמונות, באמת הרבה תמונות גם של הדברים האלה, אבל יש חומה לכל האורך ההוא של כביש 60 וכאילו החומה, לא ברור מה עשו ואיך עשו, אבל בסוף זה לא נותן מענה.

<יהודה שפירא: ושוב, תושבים של צור-הדסה, כמו תושבים של שטחים או כל התושבים האחרים, נוסעים שם ונפגעים.

<יהודה שפירא: יש לנו מטפלות, למשל, שמגיעות מביתר ליישובים שלנו, מדי יום נוסעות.

<יהודה שפירא: ולא פעם בקטע הזה חטפו אבנים.

<יהודה שפירא: כמובן שהמשמעות של זה, שהן מגיעות למעונות ליום שלם עבודה לטפל בילדים קטנים אחרי שהן חטפו אבנים, זה כמובן לא פשוט.

<יהודה שפירא: וזה משפיע על הילדים, על המשפחות אחר כך, וזה מאוד מורכב.

רועי פולקמן: רק ברשותך, היושב-ראש, הערה אחת.

רועי פולקמן: היינו באמת לפני כשבוע נחנך קניון באזור צומת הגוש.

רועי פולקמן: וכל התנועה בגזרה הזאת, היינו שם בחנוכת אותו קניון בצומת הגוש.

רועי פולקמן: הרי בסוף היכולת לייצר במרקם האזורי הזה חיים נורמליים, פגשנו שם בעלי מסעדות שלאחרונה סגרו בגלל המצב הביטחוני, זה לאפשר תנועה.

רועי פולקמן: הרי בסך הכול חלק מהתושבים, אם הם היו מרגישים שהיו יכולים, מביתר או בכל מקום אחר, הייתה תנועה.

רועי פולקמן: זאת אומרת, היו מגיעים, צומת הגוש זה נסיעה של 7 דקות, משהו כזה, מהצומת של עוקף חוסאן, מאל-חדר.

רועי פולקמן: אבל כשהתנועה היא בתחושה שאתה רק צריך לנסוע ולעבור את זה כמה שיותר מהר, ולקוות לנס שלא יזרקו עליך אבנים.

דוד ביטן: הבנתי.

רועי פולקמן: וזה צירים מרכזיים, זה לא איזה ציר עוקף נידח בלא יודע איפה.

דוד ביטן: עוד מישהו רוצה להתייחס?

דוד ביטן: בבקשה.

דוד ביטן: אתה אחר כך.

<אליעזר וחנונו: אני תושב צור-הדסה, חבר ועדת המכרזים גם כן.

דוד ביטן: צור-הדסה זה יישוב בתוך מטה-יהודה?

דוד ביטן: הוא שייך למטה-יהודה?

<אליעזר וחנונו: כן, הוא שייך למועצה האזורית מטה-יהודה.

דוד ביטן: אתם משלמים מיסי ועד?

<אליעזר וחנונו: כן.

דוד ביטן: כמה אתם משלמים לשנה מיסי ועד?

<אליעזר וחנונו: מיסי ועד או ארנונה?

דוד ביטן: עזוב ארנונה.

דוד ביטן: מיסי ועד אתם משלמים?

<דרור כהן: יחד עם מיסי אבטחה מגיע לסביבות ה-2,000 שקל, משהו כזה.

<אליעזר וחנונו: לשנה.

דוד ביטן: וזה הולך לאבטחה?

<אליעזר וחנונו: גם.

דוד ביטן: אז למה אתם לא מתארגנים, דרך אגב?

רועי פולקמן: 154 שקלים - - -

<קריאה: לתקופה, לחודשיים.

דוד ביטן: למה אתם לא מתארגנים במסגרת צור-הדסה, מבצעים את העבודה, ומגישים תביעה נגד מטה-יהודה?

דוד ביטן: למה אתם לא עושים את זה כוועד?

רועי פולקמן: שלומי, מה אתה אומר?

דוד ביטן: זה לא מדובר פה על הרבה כסף, מדובר פה על 1,000,00 שקל, זה לא 100,000,000 שקל.

דוד ביטן: אם הייתי בצור-הדסה הייתי מתארגן, קודם כול, לא צריך להמתין שנה וחצי, לעשות את העבודה ולהגיש תביעה נגד המועצה שלא ממלאת את תפקידה.

דוד ביטן: ואז לקזז את זה במסגרת קיזוזים כאלה ואחרים בהתחשבנות בין הוועד למטה-יהודה.

דוד ביטן: לא הייתי פוסל את זה, דרך אגב.

<אליעזר וחנונו: עכשיו אנחנו מדברים על מצב אקוטי.

דוד ביטן: תיכף נדבר על ההחלטה הסופית שלנו, אבל אני לא מבין למה אתם לא עושים את זה.

דוד ביטן: למה אתם לא עושים דבר כזה?

דוד ביטן: מה, אתם ממתינים, מסכנים את חיי הילדים שלכם בגלל 1,000,000 שקל?

<אליעזר וחנונו: טוב, שלומי, תתייחס.

<שלומי מגנזי: במרקם היחסים העדין בין צור-הדסה למועצה, אם היינו מגישים תביעה על כל דבר - - -

דוד ביטן: לא, זה לא כל דבר, תסלח לי.

<שלומי מגנזי: אתה צודק.

<שלומי מגנזי: אני יכול אפילו להגיד לך יותר מזה, ביקשנו לשנות את חוק העזר של השמירה לפני שנתיים, ושנתיים אנחנו ממתינים שתואיל בטובה המחלקה המשפטית לשנות את זה, ועד לרגע זה לא קרה כלום.

<שלומי מגנזי: אמרנו, אנחנו נמצאים בסיטואציה מאוד מיוחדת כרגע במועצה, אין לנו מושג לאן זה הולך.

<שלומי מגנזי: ולכן הנושא הזה, אם לא ייפתר - - -

דוד ביטן: עלי זה לא מקובל מה שאתה אומר.

דוד ביטן: עזוב.

דוד ביטן: הייתי סגן ראש עירייה 11 שנה, הייתי חבר מועצת עיר 28 שנה, זה דבר שאתם הייתם מחויבים לעשות אותו.

דוד ביטן: אל"ף, להגיש בקשה לבית-המשפט בדיון בין מטה-יהודה לקבלן, ולבקש מבית-המשפט שייתן הנחיות ולא להמתין לסוף הדיון המשפטי.

דוד ביטן: וגם להגיש עתירה מנהלית נגד מטה-יהודה, שאתם מבקשים שיחזירו את העבודה מיד, אם לא, אתם תממנו ותקזזו.

דוד ביטן: הייתם צריכים לעשות משהו, זה לא רק לבוא בטענות.

דוד ביטן: יש דברים שזה מחויב המציאות.

<דרור כהן: פניתי כמה פעמים לוועד כדי שיתקנו את הגדר ותיקנו תוך 24 שעות.

<דרור כהן: ואחרי שעה או שעתיים או יומיים עוד עשר מטר ליד זה היה קרע.

דוד ביטן: כי לא יודע איזה גדר עשו.

רועי פולקמן: זה לא דיון על הגדר שמונחת שם, אלא על הדרישה המבצעית שהוכנה על-ידי אנשי המקצוע, שמדברת על "תלתליות" ועל מצלמות.

דוד ביטן: מה שאתה מדבר, זה לא גדר.

רועי פולקמן: להקים "גדר טיפשה", אין לזה משמעות.

דוד ביטן: טוב, הפרענו לחבר שלנו לדבר, אז בבקשה.

<אליעזר וחנונו: אני רוצה לדבר על סוגיה שלא עלתה פה כרגע והיא גם קשורה, וזה הנושא הפלילי שאנחנו חווים ביישוב ובאזור כולו גם כן, שבתוך שנייה זה יכול להפוך לאירוע לאומני.

<אליעזר וחנונו: בעצם מה שקורה, הרבה מאתנו סובלים מפריצות, שהעקבות מובילות, וגם נתפסים מהרשות הפלסטינית, או עקבות הבריחה מובילות לשם.

<אליעזר וחנונו: ואתן לכם דוגמה, אירוע חווייתי, טראומתי, שאני והמשפחה שלי חווינו לפני שלושה חודשים.

<אליעזר וחנונו: באמצע הלילה, 03:00 לפנות בוקר, אני מתעורר לקול דפיקות בברזל.

<אליעזר וחנונו: בודק, רואה מה קורה, ואז אני מבין שמנסים לפרוץ לי לבית, אנשים עם פטישים כאלה.

<אליעזר וחנונו: אני עם הנשק ביד, עם הנשק ביד.

<אליעזר וחנונו: והמזל שלי ושלהם, שהם לא הצליחו.

<אליעזר וחנונו: אבל מצד שני, גם ה-default של משטרת ישראל, אשתי בטלפון איתם, אז הם אומרים לה: שלא יירה, שלא יירה.

<אליעזר וחנונו: אין שום שאלה אם יש נפגעים, מה קורה בתוך הבית – קודם כול לא לירות.

דוד ביטן: יש לך את "חוק דרומי", אתה יודע.

דוד ביטן: אולי לא יודע את זה השוטר, הוא לא מכיר את החוק הזה.

<אליעזר וחנונו: כרגע, מה שקרה מאז, הייתי צריך לשלם בשביל לסדר את הסורג, התקנתי מערכת התראה ומוקד בבית.

<אליעזר וחנונו: ולא רק זה, אלא שאשתי והילדים כל כך בטראומה מזה, שאני נאלץ לעבור דירה תוך פחות משנה ממתי שעברתי.

<אליעזר וחנונו: רק עברתי דירה לפני כמה חודשים, ואנחנו כבר עכשיו עוברים לדירה אחרת.

<אליעזר וחנונו: וכאן זאת סוגיה שאנחנו חייבים גם כן להידרש אליה.

<אליעזר וחנונו: אנחנו אוהבים את היישוב שלנו, אנחנו רוצים לגור שמה, כל האזור הזה הוא אחלה אזור.

<אליעזר וחנונו: אבל הבעיה, שמישהו צריך לתת לנו פה מענה.

<אליעזר וחנונו: אני רוצה גם לצטט ברשות

<אליעזר וחנונו: כם מדוח מבקר המדינה 59א בשנת 2009 בנושא המכשול והמעברים בעוטף ירושלים: נושא ההיערכות הביטחונית של מדינת ישראל במרחב התפר כולו מהווה מרכיב משמעותי בלחימה בטרור.

<אליעזר וחנונו: להיערכות בגזרת "עוטף ירושלים" נודעת חשיבות ביטחונית ומדינית מהמעלה הראשונה.

<אליעזר וחנונו: ברם, נכון לאוגוסט 2008, ממשלת ישראל והגופים המטפלים בנושא "עוטף ירושלים" לא סיימו עדיין את הקמת המכשול והמעברים.

<אליעזר וחנונו: אז אנחנו פה באים ואנחנו לא רוצים שהדברים האלה יהיו כאות מתה, חס וחלילה, תרתי משמע.

<אליעזר וחנונו: באמת תבואו, תסייעו לנו, לביטחון של הילדים שלנו, לביטחון שלנו.

<אליעזר וחנונו: וזה בידיים שלכם, חבר'ה, אתם הנבחרים ואתם יכולים.

דוד ביטן: אבל אנחנו הממשלה, שים לב.

דוד ביטן: אוקיי.

<אליעזר וחנונו: אתם המפקחים על הממשלה.

דוד ביטן: מי עוד?

דוד ביטן: בבקשה.

<תומר כהן: אני תושב מבוא-ביתר.

<תומר כהן: להכניס את הדברים לקונטקסט בעניין היקף האירועים והתדירות שלהם.

<תומר כהן: אני דור שלישי במבוא-ביתר, סבתא שלי הייתה מהמקימים, מהמשפחות הראשונות שהגיעו למבוא-ביתר, והמצב עם עוקף חוסאן והכפר השכן נחאלין, המצב הביטחוני תמיד היה בעייתי, עוד מלפני קום המדינה.

<תומר כהן: היו שמה קבוצה של אנשים שהיו גרים באזור, והם עזבו בגלל התנכלויות של הכפרים האלה.

<תומר כהן: יש לנו אנדרטאות בתוך המושב של חברים שנהרגו כתוצאה מהתנכלויות גם כן של הכפרים האלה.

<תומר כהן: הכפרים האלה תמיד היו בעייתיים.

<תומר כהן: אני רק מבקש, שכשאתם מגיעים להחלטה תבינו שזה צריך להיות פתרון קבע, צריך לפתור את זה אחת ולתמיד.

דוד ביטן: בוא נגיד, שלא משנה מה נעשה, עדיין יהיו יידויי אבנים כאלה ואחרים.

דוד ביטן: זאת אומרת, אי-אפשר לפתור את הבעיה הזאת באופן הרמטי, שיהיה ברור העניין.

<תומר כהן: ברור.

<תומר כהן: אבל יש דברים שאפשר לפתור.

<תומר כהן: הגדר שיש על עוקף חוסאן כרגע זאת גדר, אני חושב, מהאינתיפאדה הראשונה.

<תומר כהן: זאת אותה גדר.

<תומר כהן: זו גדר רשת, שפשוט התקינו אותה בגל הקודם של האירועים.

<תומר כהן: וזה מה שנותנים לנו, נותנים לנו פלסטרים על פצע מדמם, על כיב.

<תומר כהן: זה משהו שכבר המון המון שנים מזניחים אותנו, עוזבים אותנו.

<תומר כהן: רוב החברים פה זה אנשים חדשים שהגיעו ב-15 שנה האחרונות, אבל זה משהו שפשוט חוזר כל כמה שנים, פעם בחמש שנים, פעם בעשר שנים, אותו סיפור בדיוק.

דוד ביטן: תודה רבה.

דוד ביטן: עוד מישהו?

<אליעזר וחנונו: עוד נקודה שרציתי להעלות, סליחה, שאנחנו בכלל לא מקבלים כל סיוע כלכלי מהמדינה, אם זה במיסוי, כמו באזורי עדיפות לאומית א'.

<אליעזר וחנונו: אנחנו יישוב תפר, יושבים על הגבול ממש.

<אליעזר וחנונו: ואנחנו מוציאים, כל אחד מאתנו, המון כסף על הביטחון גם כן.

<אליעזר וחנונו: ואנחנו לא מקבלים את זה בחזרה.

דוד ביטן: בוא נגיד שהנושא הזה – גם יהודה ושומרון, דרך אגב, רוב היישובים לא קיבלו את זה – זה יותר סוציו-אקונומי - -

<אליעזר וחנונו: הם מקבלים תקציבים אחרים.

דוד ביטן: לא.

דוד ביטן: - - זה יותר סוציו-אקונומי מאשר נושאים של הקצאה לביטחון.

דוד ביטן: בבקשה.

<מג'די חלבי: אני גם תושב צור-הדסה.

<מג'די חלבי: אני רוצה לדבר על ציר עוקף חוסאן.

<מג'די חלבי: זורקים אבנים, זורקים בקבוקי תבערה, אנחנו מקבלים את ההודעות האלה כאילו זה אבן.

<מג'די חלבי: בקבוק תבערה יכול להרוג וזה כבר עשה את זה, אם לא שם, במקומות אחרים.

<מג'די חלבי: האנשים האלה שזורקים את האבנים, אחרי שתופסים אותם, ילדים בני 15, 16, 17, 12, 14, לא משנה כמה, תופסים אותם ומכניסים אותם לכלא, שיישב שישה חודשים, שבעה חודשים, שנה, יוצאים משם גיבורים, חוזרים לזרוק אבנים.

<מג'די חלבי: שום דבר לא קורה.

<מג'די חלבי: אני מההיכרות שלי, מהעבודה הקודמת שלי כעיתונאי, אני יודע את זה.

<מג'די חלבי: לזרוק אבנים על יהודים או על מי שעובר בציר, על רכבים ישראליים, על רכבים של יהודים, זה דבר מקובל שמה, זה דבר שהוא בנורמה, אף אחד לא מונע את זה.

<מג'די חלבי: לכן פה תפקידכם כמחוקקים להתקין תקנות, לחוקק חוקים, להעביר חוקים חדשים שישיתו קנסות על ההורים שלהם.

רועי פולקמן: אז זה טופל.

<מג'די חלבי: אם יפגע בכיס, אני מכיר את האנשים - - -

דוד ביטן: לא, נחקק חוק רק לאחרונה, שלא היה, שנותן עונשי מינימום למיידי אבנים וזורקי בקבוקי תבערה.

דוד ביטן: וגם קנסות.

<מג'די חלבי: עונשי המינימום גם לא עוזרים, אני אומר לך.

דוד ביטן: לא, יש ירידה, יש ירידה עצומה ביידויי אבנים.

<מג'די חלבי: חכה רגע שהם ייצאו, כל אלה שקיבלו את העונש מינימום, הם יחזרו לזרוק אבנים.

<מג'די חלבי: הם גיבורים.

<מג'די חלבי: אתה לא מבין איך הם נתפסים שם.

<מג'די חלבי: אני בקשר עם האנשים האלה, אני מכיר את האנשים האלה, עבדתי שם, הייתי כתב שטחים הרבה שנים, אני מכיר את המנטליות הזאת.

<מג'די חלבי: אם אתה לא פוגע בכיס של ההורים שלה, שום דבר לא ישתנה.

דוד ביטן: יש אבל, יש כבר חוק כזה.

דוד ביטן: זה תלוי ביישום של החוק, אבל החוק הזה קיים ותוקן החוק רק לאחרונה.

דוד ביטן: עוד מישהו רוצה?

דוד ביטן: בבקשה.

<דני יצחקוב: אני תושב מבוא-ביתר.

<דני יצחקוב: ראשית, אני רוצה להתייחס להערה שאדוני אמר קודם, שלא ניתן לפתור באופן מוחלט את נושא האבנים.

<דני יצחקוב: אני חושב שלא זו צריכה להיות נקודת המוצא, אלא כן שאיפה לפתור באופן מוחלט.

דוד ביטן: שאיפה יש, אבל בפועל זה לא ניתן באופן מוחלט, אין מה לעשות.

דוד ביטן: אתה רוצה שאגיד משהו שהוא לא נכון?

<דני יצחקוב: לא, אבל ברגע שאנחנו מתייחסים בסלחנות כזו, אז הסלחנות הזו מחלחלת גם לכוחות הביטחון.

דוד ביטן: לא, לא מתייחסים בסלחנות.

דוד ביטן: אנחנו לא מתייחסים, כי רק עכשיו תיקנו את החוק שמאפשר עונשי מינימום וקנסות, דבר שלא היה קודם, דרך אגב.

דוד ביטן: אנחנו לא מתייחסים בסלחנות, אבל זה המצב.

דוד ביטן: זאת אומרת, יהיו תמיד יידויי אבנים, לאור המתיחות שיש בינינו לבינם.

דוד ביטן: אבל זה קיים.

<דני יצחקוב: אוקיי.

<דני יצחקוב: עניין נוסף, מבוא-ביתר הוא יישוב קו תפר לא פחות מצור-הדסה.

<דני יצחקוב: אומנם מדברים עליו פחות מאחר שמספר התושבים הוא קטן יותר, אבל גם נושא האבטחה הוא כמובן חלש יותר בתוך המושב.

<דני יצחקוב: עשיתי דרך ממבוא-ביתר, בשלב מסוים נעצרתי כי חששתי, אבל בעצם אתה יכול היום לנסוע עם רכב אפילו דרך פארק בגין, ובלי לעבור שום מחסום, ולהגיע לבתיר או לחוסאן.

<דני יצחקוב: זאת אומרת, הדרך פרוצה.

<דני יצחקוב: אתה לא צריך לבוא ברגל.

דוד ביטן: זו לא אותה גדר, אתה מדבר על משהו אחר.

<אליעזר וחנונו: עוד נתיב.

<דני יצחקוב: לא, זה הנתיב המקביל.

<דני יצחקוב: זאת אומרת, אם הם לא באים מכאן, הם באים מכאן.

<דני יצחקוב: אלינו למבוא-ביתר, אני יכול לומר, שלפני כחודשיים אלי הביתה פרצו באופן אישי כשלא היינו בבית.

<דני יצחקוב: פריצות זו חוויה שאנחנו חווים כמעט מדי לילה.

<דני יצחקוב: השבוע תומר נתקל בחבורת פורצים שביקרו בשניים או שלושה בתים לפני שהם הגיעו אליו הביתה.

רועי פולקמן: פשוט המערב הפרוע.

<דני יצחקוב: לפני כשנה נתקלתי בחבורת פורצים שהותקפתי על ידם.

<דני יצחקוב: למזלי לא היה להם חפץ חד אלא חפץ קהה, וחטפתי מכה בראש מחפץ קהה.

<דני יצחקוב: אם זה היה חפץ חד, סביר להניח שלא הייתי יושב פה היום לדבר אתכם, והאירוע היה נגמר כמו שהוא נגמר במקומות אחרים לפעמים.

<דני יצחקוב: הסכנה היא סכנה ממשית, היא סכנה מיידית.

<דני יצחקוב: אני יכול לומר שאצלי בבית בשעות החשיכה אני חייב להיות בבית, כי יתר בני המשפחה חוששים להיות לבד.

<דני יצחקוב: זה המצב שאנחנו חיים בו.

דוד ביטן: אז מה הפתרון לדעתך מבחינת מבוא-ביתר?

<דני יצחקוב: כמובן שגדר מקבילה לאותה גדר שתהיה בצור-הדסה.

<דני יצחקוב: אני חושב שאולי גם להגביר את כמות הסיורים בלילה.

<דני יצחקוב: אני יכול לומר שממצלמות האבטחה שלי - - -

דוד ביטן: זה לא קשור לגדר של הכביש?

דוד ביטן: אם תהיה גדר בכביש זה יפתור לכם את הבעיה?

<דני יצחקוב: לא.

דוד ביטן: זה יפתור את הבעיה או לא יפתור?

דוד ביטן: זה יפתור את הבעיה של הגדר שאתה מדבר עליה?

<דני יצחקוב: לא, היא תפתור את הבעיה של יידויי האבנים, אבל היא לא תפתור את הבעיה אלינו.

<דני יצחקוב: מה שאני אומר, שבדיוק כמו הגדר בצור-הדסה - - -

דוד ביטן: סלח לי, אתה גם מפקד האזור הזה?

<עופר גבצו: כן, מבוא-ביתר זה גם - - -

דוד ביטן: אז בסוף ארצה שתתייחסו, גם צה"ל וגם משטרת ישראל.

<דני יצחקוב: אני יכול לומר, שממצלמות האבטחה שלי אני עוקב אחרי הנושא הזה, ואני רואה, הבית שלי הוא ממש צמוד לגדר של המושב.

<דני יצחקוב: זאת אומרת, המרחק בין גבול המגרש שלי לבין הגדר של המושב שפונה לכיוון חוסאן הוא בערך שמונה מ'.

<דני יצחקוב: זאת אומרת שאני קו ראשון.

דוד ביטן: גם אתם שייכים למטה-יהודה?

<דני יצחקוב: אנחנו מטה-יהודה.

<דני יצחקוב: זאת אומרת שאנחנו קו ראשון ליער, קו ראשון בעצם לחוסאן.

<דני יצחקוב: אני עוקב אחרי הנושא של סיורים שעוברים בשעות הלילה צמוד לגדר באמצעות מצלמות האבטחה שיש לי, לא קשה לעשות את זה.

<דני יצחקוב: אני יכול לומר שלילות שלמים, במשך שבועות גם, סיורים בודדים בודדים עוברים.

<דני יצחקוב: זאת אומרת, יכול להיות ששבוע שלם לא יעבור אף סיור.

<דני יצחקוב: זאת אומרת, אתה הולך לישון וזה אתה והמזל שלך.

<דני יצחקוב: אם מישהו החליט להגיע ולהפתיע אותך הלילה, אין לו שום דבר שיעצור או יעכב.

<דני יצחקוב: הם יכולים להגיע עם רכב עד 50 מ' מהבית שלי, בלי שום מכשול.

רועי פולקמן: רק אגיד, שהמדהים הוא זה שיש לנו החלטה ברמה הלאומית, שלא תימשך גדר ההפרדה באזור גוש עציון.

רועי פולקמן: ויש לזה הרבה סיבות טובות, לא ניכנס להן עכשיו.

רועי פולקמן: אבל חלק מהעניין היה שזה ניקז את כל התעבורה הזאת לגזרה הזאת.

רועי פולקמן: זה ויש עוד באזור יתיר ובמקומות האלה מעברים.

רועי פולקמן: והמדהים הוא שחזרנו לימים, ודיברו פה על ההיסטוריה הרחוקה, וכנראה הסכסוך והמתיחויות לא ייפתרו בגדרות ומצלמות.

רועי פולקמן: אבל בסוף אנשים חיים פה כמו שהיו חיים בימי חומה ומגדל.

רועי פולקמן: בסוף אתה צריך להסתובב עם האקדח שלך ברחובות ולאבטח את עצמך.

<אליעזר וחנונו: זה מה שעושים בפועל.

דוד ביטן: אוקיי.

דוד ביטן: סיימת?

דוד ביטן: אתן לך לסכם, אל תדאג.

דוד ביטן: כן.

דוד ביטן: עוד מילה-שתיים, לא יותר מזה.

<דני יצחקוב: עוד שני משפטים.

<דני יצחקוב: במתווה של היער זה די פשוט לפחות למנוע מעבר של רכבים על-ידי הנחת "בולדרים".

<דני יצחקוב: זה לא עולה הרבה כסף, זה טרקטור שייקח אבן מפה ויניח פה.

<דני יצחקוב: גם את זה לא עושים.

<דני יצחקוב: אני אומר את זה בלב כבד, אנחנו עכשיו צריכים להפוך פה שעון חול על השולחן ולחכות.

<דני יצחקוב: ואין לי שום ספק שלא רחוק היום שנשב כאן ונדבר אחרת, כי זה ייגמר בצורה מאוד - - -

דוד ביטן: כן.

דוד ביטן: ואז יתעוררו כל המערכות.

<דני יצחקוב: בדיוק.

<דני יצחקוב: זה ייגמר בצורה מאוד רעה: או שתושב יפגע בפורץ או הפוך.

דוד ביטן: תודה.

דוד ביטן: אני רוצה להתחיל להוביל את הישיבה לסיכום.

דוד ביטן: עוד מישהו רוצה להתייחס?

דוד ביטן: אוקיי, אני מבקש מצה"ל ומביטחון הפנים שיתייחסו לסוגיות שעלו, אם אפשר.

<עופר גבצו: כן.

<עופר גבצו: תחושה של אדם שנפרץ לו ביתו, כמובן אני לא מתווכח עם זה, אבל בעובדות היבשות ביישוב צור-הדסה מתחילת השנה היו 13 עבירות פע"ר.

<עופר גבצו: עבירות פע"ר אנחנו מגדירים אותן התפרצות לדירה, התפרצות לרכב, גניבת רכב או התפרצות לבית עסק.

<עופר גבצו: מתחילת השנה – 13.

<עופר גבצו: מבוא-ביתר, מתחילת השנה 4 אירועים.

<עופר גבצו: כמובן שכל אירוע הוא אירוע אחד מיותר.

<עופר גבצו: כאשר מתחילת השנה שעברה היו 12 בתקופה מקבילה.

<עופר גבצו: אלה העבירות שעליהן דיברו התושבים כאן.

רועי פולקמן: רק לומר, 12 זה אומר 4 לחודש שנה שעברה.

רועי פולקמן: כלומר, זה עדיין המון.

<עופר גבצו: זה לא בכל לילה, כמו שהוצג פה.

רועי פולקמן: כן, בסדר.

דוד ביטן: בסדר, הוא מציג את הסטטיסטיקה.

<דני יצחקוב: אם יורשה לי, רק אתמול בלילה היו שלושה אירועים אצלנו.

דוד ביטן: אבל, חבר'ה, כל אחד שיש לו פריצה מגיש תלונה, לא?

דוד ביטן: לפחות בשביל הביטוח.

דוד ביטן: אם לא בשביל שיטפלו, אז לפחות בשביל הביטוח.

<קריאה: ממש לא.

<אליעזר וחנונו: סליחה, המשטרה אומרת לי: אתה רוצה להגיש תלונה?

<אליעזר וחנונו: תיגש אתה עכשיו לתחנת המשטרה שנמצאת בירושלים, ואני נמצא בצור-הדסה, ותגיש שמה תלונה.

<אליעזר וחנונו: היא לא קיבלה ממני שום תלונה במשטרה.

<אליעזר וחנונו: היא פשוט אמרה וזהו זה.

<אליעזר וחנונו: אין, זה לא נכון.

דוד ביטן: רבותי, אני מבקש לתת למפקד האזור לומר את דברו, אוקיי?

דוד ביטן: כן, בבקשה.

<עופר גבצו: התחנה לא בירושלים.

<אליעזר וחנונו: לב הבירה היא אמרה לי.

<עופר גבצו: אנחנו אחראים על מבוא-ביתר ועל צור-הדסה בצד הביטחוני כמובן ובצד הפלילי, על כל המשתמע מאל"ף עד תי"ו, ותחושת הביטחון של התושבים כמובן שהיא נר לרגלנו.

<עופר גבצו: אנחנו מנסים לתת שירותי משטרה הטובים ביותר בכל אירוע שמתקיים אצלנו.

<עופר גבצו: בכל אופן, אלה הנתונים לגבי פריצות לבתים וגניבות רכבים שיש.

<עופר גבצו: אנחנו עושים הרבה מבצעים לאחרונה כדי לסכל אירועים כאלה, וזה לצד כל מה שדיברנו קודם בנושא הגדר וכו'.

דוד ביטן: מה לגבי הגדר שהם טוענים שצריך להקים במבוא-ביתר כמו בצור-הדסה?

<עופר גבצו: מבוא-ביתר נפרד מצור-הדסה על-ידי כביש.

<עופר גבצו: מבוא-ביתר לא סובל פריצות בגדר, בטח שלא - - -

דוד ביטן: יש שמה גדר?

<עופר גבצו: כמובן.

<עופר גבצו: זה יישוב תפר, הוא מגודר.

<עופר גבצו: יש לו סל מרכיבי ביטחון בהגדרתו כיישוב תפר, זה כולל גם שמירה בלילה וזה כולל שוטר במשרה מלאה שנקרא מש"ק ביטחוני, שהוא אחראי על הביטחון ביישוב.

<עופר גבצו: נכון שיש פגיעות בגדר, הן מינוריות לעומת צור-הדסה.

דוד ביטן: הבנתי.

דוד ביטן: בבקשה, נציג צה"ל רוצה לומר משהו?

דוד ביטן: טוב, בבקשה, אדון פולקמן, תן את הסיכום שלך לפני שאנחנו מסכמים את הישיבה.

רועי פולקמן: בקצרה, לא נפתור את הסכסוך, אבל באמת המצב שראינו כאן

רועי פולקמן: היום ואנחנו גם עדים לו בתקופה האחרונה הוא לא יאומן כי הוא מציג שני עניינים, ופה אני גם פונה לנציג צה"ל, העברנו חלק מהנתונים האלה גם למשרד הביטחון.

רועי פולקמן: דבר ראשון, יש כאן במיוחד את הצורך בתיאום.

רועי פולקמן: כי בסוף יושב פה קצין היישובים, וזה באחריות הבט"פ ומשטרת ישראל, אבל הממשק לא עובד טוב.

רועי פולקמן: שוחחתי עם ראש עיריית ביתר-עילית, שם יש קשר הדור בין המרכיב הפיזי למרכיב הצבאי, שבו זה תלוי בפעילות המבצעית שנעשית מעבר לגדר, ובעניין הזה התיאום לא מספק.

רועי פולקמן: הדבר השני, שהוא לא יעלה על הדעת ושמענו אותו כאן, זה שבגלל שיש ויכוחים בין מועצה למשרד הביטחון יושבים אלפי תושבים, למעלה מ-10,000 תושבים בגזרה הזאת כרגע, וזה הולך וגדל או יגדל אם נטפל במצב הזה, ואנחנו לא מצליחים לפתור בעיה פשוטה של מרכיבי המיגון.

רועי פולקמן: לא נרפה בעניין הזה, אני לפחות, אבל אני חושב שחוץ מהסיכומים היום, צריכים לראות, קודם כול, שמטפלים במרכיבים הפיזיים, כדי לתת לעופר ולשוטרים שלו, שהם עובדים באמת מאוד קשה, את חלקם יצא לי לפגוש שם באותו סיור, אבל אין להם את התנאים הבסיסיים לעבוד כי הם לא יכולים.

רועי פולקמן: יש שוטר אחד שנמצא שם, סיורים, והגדר פרוצה.

רועי פולקמן: ולכן גם בצד הזה אנחנו צריכים מה שנקרא "לחתור למגע".

רועי פולקמן: לא יכול להיות שנגיד: בגלל סכסוך משפטי לא גומרים לפתור את הבעיה הזאת.

רועי פולקמן: אז זה הדבר הראשון, גם על הסיפור של הציר.

רועי פולקמן: זהו.

רועי פולקמן: אדוני היושב-ראש, את דברי הסיכום אשאיר לך.

דוד ביטן: תודה.

דוד ביטן: אני רק שאלה אחת רוצה לשאול, אחרונה.

דוד ביטן: אני רואה את הנושא הזה של הקמת גדרות ביטחוניות ביישובים גם כתפקיד של המועצה עצמה.

דוד ביטן: וחלק מהתפקידים שלה, כמו שעושים כביש באזורי ביטחון, אין הבדל בין כביש לבין גדר, דרך אגב, בעניין הזה.

דוד ביטן: חשבתם על דבר כזה שנקרא היטל ביטחון, כדי שהעיריות, כשהם גובים.

דוד ביטן: לא בשוטף אלא כשבונים בית, כמו שלוקחים היטל כביש, צריכים לקחת גם איזושהי תוספת לנושא הזה?

דוד ביטן: חשבתם על העניין הזה?

דוד ביטן: ואז העירייה תעשה את זה באופן קבוע.

רועי פולקמן: משפט על העניין הזה.

רועי פולקמן: תראו, שבוע שעבר ישבנו עם כל מועצת יש"ע בגוש עציון.

רועי פולקמן: והסיפור של סל המיגון, בעקבות האירועים האחרונים דובר על סל מיגון.

דוד ביטן: שהממשלה נותנת.

רועי פולקמן: לכלל היישובים שצריכים לטפל בסוגיית המיגון והגדר והמצלמות.

רועי פולקמן: אין בעיה כרגע שהיא בעיה תקציבית בדיון הזה.

רועי פולקמן: דובר על נושא המיגון הפיזי, אני כרגע שם בצד את העניין המבצעי.

רועי פולקמן: צריך לקבל החלטה, להקצות את המשאבים.

רועי פולקמן: אבל דובר על סל המיגון ליישובים צמודי גדר וליישובי יש"ע, שבה כל יישוב, ייבחן הצורך המבצעי, המשטרה, צה"ל יגידו מה הצורך המבצעי.

דוד ביטן: עדיין מחכים למימון של צה"ל וכו'?

רועי פולקמן: כן, אבל עוד פעם, דובר - - -

דוד ביטן: אוקיי.

דוד ביטן: הבנתי.

<אליעזר וחנונו: אי-אפשר לגלגל הכול לאזרחים.

דוד ביטן: דרך אגב, יש לי הפתעה בשבילכם.

דוד ביטן: הממשלה הגישה, לא מזמן, דרך אגב, לפני הבחירות הקודמות, הגדלת ההיטלים בכל מיני תחומים, דרך אגב.

דוד ביטן: והצעת החוק הזו ירדה בגלל הבחירות, והיא צריכה לעלות שוב פעם.

דוד ביטן: אפשר גם לחשוב על חלק לפחות מהדברים האלה.

דוד ביטן: אבל זו הייתה רק אמרת אגב.

דוד ביטן: טוב, אני רוצה לסכם.

<שלומי מגנזי: מילה.

<שלומי מגנזי: לחשוב שאנחנו, עם כל העניין הזה של להגדיל את ההיטל, נוכל לתת מענה לתחום הביטחוני כאזרחים - - -

דוד ביטן: לא, הקמת גדר, לא אמרתי תחום ביטחוני.

דוד ביטן: יש הבדל.

דוד ביטן: תבחין בין הביטחון השוטף - - -

<שלומי מגנזי: תושבי צור-הדסה משלמים היום היטל ביטחון.

<שלומי מגנזי: דיברתי על חוק העזר - - -

דוד ביטן: אגרת שמירה זה נקרא, לא היטל ביטחון.

<שלומי מגנזי: ודאי.

<שלומי מגנזי: משלמים כמעט 80 שקלים בחודש.

דוד ביטן: נכון.

דוד ביטן: יש היום ביישובים – אני לא מדבר על היישובים הגדולים – ביישובים הקטנים, גם ועדת הפנים של הכנסת מתייחסת לזה עכשיו בתיקון לחוק, ראשי הרשויות דורשים את אגרות השמירה האלה.

דוד ביטן: ביישובים גדולים במרכז הארץ אין את זה, כי לא צריך.

דוד ביטן: ביישובים האלה, צרכי הביטחון של היישוב – לא של הצבא או המשטרה, הם עושים את הצד שלהם.

דוד ביטן: יש יישובים שרוצים לסגור את היישוב בלילה ולפטרל וכו' מכל מיני שיקולים, יש את הנושא של אגרת ביטחון.

דוד ביטן: היישובים כמו מועצות אזוריות וכל מיני יישובים קטנים, מאפשרים להם, אם מועצת העיר מחליטה וראש הרשות רוצה לגבות אגרת ביטחון.

דוד ביטן: אני מדבר על דברים שקשורים לתשתית.

דוד ביטן: נכון שזה לא אותו דבר, לצורך העניין, אם בראשון-לציון, כשעושים כביש ראשי ובונים שכונה ליד, אחד הדברים שעושים זה קירות אקוסטיים, שזה לא מעט כסף, זה נעשה מתקציבי הפיתוח.

דוד ביטן: צריך לחשוב גם על הדברים האלה.

דוד ביטן: אתם לא יכולים כל הזמן להמתין שמישהו יעשה, כי אנחנו רואים איך הרשויות עובדות.

דוד ביטן: אבל זה היה בהערת אגב, זה לא לדיון הזה.

דוד ביטן: סיימנו.

<חיים קרישפין: רק רציתי להתייחס למה שאמרת, לנושא שהתושבים ייקחו על עצמם ויתבעו אחרי זה את הרשות, שאנחנו נבנה את הגדר.

דוד ביטן: לא, האופציה הזאת הייתה קיימת בפניכם.

דוד ביטן: עכשיו אנחנו לא צריכים אותה, אבל בעיקרון הייתה קיימת.

דוד ביטן: אני הייתי עושה את זה, דרך אגב, אם הייתי גר בצור-הדסה.

<חיים קרישפין: אם היית גר בצור-הדסה לא היית עושה את זה.

דוד ביטן: הייתי עושה את זה, יש לי הפתעה בשבילך.

רועי פולקמן: אתה לא מכיר אותו.

דוד ביטן: הייתי עושה את זה.

דוד ביטן: אבל לא משנה.

<חיים קרישפין: אסביר לך אחר כך למה לא היית עושה את זה.

דוד ביטן: אני רוצה רגע לסכם.

<דני יצחקוב: אדוני, אם אפשר, פשוט קיבלתי בוואטסאפ עכשיו הודעה כחבר ועדת ביטחון במושב מהרב"ש: צהריים טובים, פריצה נוספת בגדר, כנראה מהלילה.

<דני יצחקוב: זה בהתייחס למה שעופר אמר.

<דני יצחקוב: רבותי, פריצות בגדר של המושב – יש לנו, הנה, עדות חיה, הודעה שקיבלתי ממש בשנייה זו.

דוד ביטן: בסדר, הוא אמר אבל שיש, רק הוא אמר שזה לא שכיח כל כך.

<רוני דהאן: צריך להבין שהגדר שם היא לא גדר רצינית, נקודה.

דוד ביטן: רבותי, הוא אמר שיש את זה.

דוד ביטן: אבל הוא אמר שזה לא שכיח, והבעיה אצלכם היא לא כמו בצור-הדסה.

דוד ביטן: הוא אמר את זה במפורש.

<דני יצחקוב: לא, זה שכיח לא פחות מצור-הדסה.

דוד ביטן: אני חייב לקבל פה, עם כל הכבוד לכולם, את מה שהגורם המקצועי אומר בעניין הזה.

דוד ביטן: יש לו את הסטטיסטיקות, הוא יותר מטפל בזה מאשר אתם מטפלים בזה.

דוד ביטן: ואם הוא אומר שאין הרבה, אז אין הרבה, אני לא יכול - - -

<דני יצחקוב: אז כנראה שהפתרון מבחינתנו הוא כל מקרה כזה של פריצה בגדר ההיקפית להזמין משטרה.

<דני יצחקוב: אז נטרטר אותם - - -

<אליעזר וחנונו: זה לא יעזור.

<אליעזר וחנונו: אצלי היו שוטרים בבית.

רועי פולקמן: הם יודעים מה המצב שם.

דוד ביטן: ונראה לך שהם לא מסיירים ורואים את זה?

דוד ביטן: הם מסיירים ורואים את זה.

דוד ביטן: הם לא צריכים שתפנו אותם, הם מסיירים בשטח.

דוד ביטן: רבותי, היו פה דברים חמורים, אני מדבר כרגע על הגדר.

דוד ביטן: הנושא של השב"

דוד ביטן: חים שנכנסים זו בעיה ביטחונית ממדרגה ראשונה.

דוד ביטן: גם הרשויות אומרות את זה: גם הצבא, גם משרד הביטחון וגם המשטרה.

דוד ביטן: לא לחינם המשטרה הגבירה את האכיפה ביישובים העירוניים בעיקר בנושא של שב"חים, שישנים בערים, מכיוון שזו בעיה ביטחונית.

דוד ביטן: ולא יכול להיות שנאפשר כניסה דרך גדרות פרוצים של שב"חים, גם אם יש להם אישור והיתר.

דוד ביטן: כי יש סיבה שהם נכנסים דרך מחסומים, בודקים עם מה הם נכנסים, איך הם נכנסים, לאן הם נכנסים.

דוד ביטן: הדברים האלה מאוד מאוד חושבים.

דוד ביטן: וזה שהמשרד לביטחון הפנים ומשרד הביטחון מקל ראש בעניין הזה, בישראל תמיד מחכים שיהיה איזה אסון על מנת שיתחילו לטפל בעניין.

<אמיר אזרחי: בעניין הזה חשוב המעבר הבטוח לפועלים במעבר ביתר.

דוד ביטן: כן, אמרתי.

דוד ביטן: חבר'ה, אתם כמו בבית-משפט, היה לי בעיות תמיד עם השופטים שבעצם החלטה הייתי מעיר להם הערה, פעמיים זרקו אותי מהדיון בגלל זה.

דוד ביטן: חבר'ה, זה בסדר.

רועי פולקמן: היושב-ראש היום במיוחד רגוע כי זה פגרה.

דוד ביטן: כן.

דוד ביטן: דבר שני, לא מדובר פה על תקציב מאוד גדול.

דוד ביטן: לפי מה שהבנתי, לא מדובר על יותר מ-1,000,000 שקל, שזה תקציב מאוד מאוד קטן, נמוך יחסית, שאפשר לבצע את העבודה.

דוד ביטן: הנושא המשפטי בין הקבלן למועצה האזורית הוא לא מענייננו, דרך אגב, ולא צריך להיות מעניינם לא של משרד הביטחון ולא של המשרד לביטחון הפנים.

דוד ביטן: גם אין צו מניעה של לא לעשות תיקון.

דוד ביטן: ולא נראה שאיזה שופט ייתן צו מניעה כזה, דרך אגב.

דוד ביטן: ולכן אני אומר, אם המועצה לא מתפקדת, הדברים צריכים להיעשות על-ידי המשרד לביטחון הפנים או משרד הביטחון.

דוד ביטן: הם רשאים ויכולים לפרסם מכרזים, להגיש תוכניות, לבצע את העבודה, אין שום סיבה שלא.

דוד ביטן: זה לגבי העניין הזה.

דוד ביטן: לגבי הכביש, הנושא הזה קצת יותר מסובך, כיוון שפה מדובר בהוצאה מאוד מאוד גדולה, ובתכנון שצריך לעשות איזשהו תכנון.

דוד ביטן: לכן אני לא משווה בין הדברים, למרות שהבעיה קיימת.

דוד ביטן: אז אני מבקש דבר כזה.

דוד ביטן: קודם כול, אני מבקש לעשות ועדת מעקב של ועדת הכנסת, שזה יהיה רועי פולקמן, יואב בן צור וישראל אייכלר, שהם גם הגישו את ההצעה, וגם מיקי זוהר.

דוד ביטן: את בצלאל סמוטריץ אני לא מכניס כי הוא לא חבר ועדת הכנסת.

דוד ביטן: ואני פעם אחת רוצה להראות שהכנסת גם תעשה כמה פעולות.

דוד ביטן: ראשית, משרד הביטחון, אם הוא טוען שזה בעיה סודית – תמיד כשיש בעיות למשרד הביטחון אז זה נהיה סודי, זה לא דבר חדש.

דוד ביטן: פתאום הם הולכים לסודיות.

רועי פולקמן: הוזמן מטוס 35-F כדי שישמור על הגזרה, ואנחנו פשוט מחכים.

דוד ביטן: כן.

דוד ביטן: לכן אני אומר, הם יכולים במשך ה-30 יום האלה של הפגרה לשבת עם ועדת המעקב, להציג את העניינים שלהם.

דוד ביטן: ואני אומר במפורש: אם לא תנוח דעתכם, שהסיבה לאי הגעתם היא זלזול בכנסת או למשהו אחר, אז אין בעיה.

דוד ביטן: אם לא, אז אף נושא של משרד הביטחון לא יעלה בוועדת הכנסת במשך שלושה חודשים, כשהפגרה לא חלה.

דוד ביטן: זה אחת.

דוד ביטן: שתיים, תוך 30 יום אני רוצה פתרון לבעיה של הגדר.

דוד ביטן: עד אז תיעשה פנייה לכל ועדות הכנסת לא לקדם א, הצעת חוק של המשרד לביטחון הפנים ומשרד הביטחון עד לפתרון הבעיה של הגדר של צור-הדסה.

<רוני דהאן: ומבוא-ביתר.

דוד ביטן: מבוא-ביתר אין בעיה כרגע.

דוד ביטן: תנוח דעתנו שהבעיה פתירה, וכבר אתם דואגים לפרסם את המכרזים הנכונים ולהקצות את התקציב, נשחרר את העניין הזה של הצעות החוק.

דוד ביטן: אני מבקש לכתוב מכתב לכל יושבי-ראש הוועדות לקיים את ההחלטה הזאת.

דוד ביטן: הגיע הזמן שהכנסת תטיל סנקציות על הממשלה.

דוד ביטן: במסגרת ה-30 יום האלה אנחנו מבקשים גם איזושהי תוכנית של משרד הביטחון שקשורה לכביש חוסאן.

דוד ביטן: דווקא חשבתי שזה כביש חוסן, יותר נשמע לי הגיוני, אבל לא משנה.

רועי פולקמן: אחרי ההתערבות שלהם זה יהיה כביש חוסן.

רועי פולקמן: מבצע חוסן.

דוד ביטן: איזשהו פתרון ותוכנית תקציבית בעניין הזה.

דוד ביטן: אבל במפורש, אם הנושא של צור-הדסה לא ייפתר, הוועדות של הכנסת לא יקדמו כל נושא שקשור לשני המשרדים האלה.

דוד ביטן: ותודיעי לי מי מהוועדות לא מקיימת את ההחלטה הזאת, אז גם נתייחס לוועדות בדיונים של ועדת הכנסת מבחינתנו.

דוד ביטן: ואם זה לא יעזור, אז גם במליאה לא יהיו דיונים שקשורים אליהם.

דוד ביטן: אני רוצה להגיד לכם: אל תדאגו, הבעיה של צור-הדסה תיפתר.

דוד ביטן: לגבי הציר – תוך 30 יום אנחנו מבקשים בעיקר ממשרד הביטחון, זה לא קשור לביטחון הפנים, להציג לנו איזושהי תוכנית שקשורה להגנה על הנוסעים בכביש.

רועי פולקמן: אז רק שתי הערות.

רועי פולקמן: אל"ף, תודה על הסיכום הזה, אני חושב שבאמת הגיע הזמן למעמד הזה שאתה מביא את הדיונים בוועדות לזה שנתייחס לממשלה בתפקיד שלנו לפקח עליה ולא רק לחוקק.

רועי פולקמן: ובאמת אני חושב הגיעה העת לעניין הזה ואתה מוביל את זה ביד רמה.

רועי פולקמן: ואני רוצה לומר לחברים ממבוא-ביתר: בתוך הדיון הזה, וזה עלה גם עם עופר, נבחן את המשמעות של זה.

רועי פולקמן: גם אם כבר בונים את מכלול – בסופו של דבר היישובים האלה יהיו יישוב אחד הרי.

דוד ביטן: כן, אבל הם צריכים לשכנע את - - -

רועי פולקמן: נכון.

רועי פולקמן: זה צריך לעבור המערכת - - -

דוד ביטן: אני לא יכול להגיד לכם: יש בעיה, כשהם אומרים שאין בעיה.

דוד ביטן: זה המצב.

דוד ביטן: תוכיחו להם שיש בעיה, נדבר אחרת.

<רוני דהאן: נדאג לזמן את עופר כדי שיתרשם מקרוב.

דוד ביטן: בצור-הדסה יש בעיה, כולם מודים בזה.

רועי פולקמן: צור-הדסה בולעת את מבוא-ביתר ממילא גאוגרפית, אז ככה שזה לא – תודה רבה.

דוד ביטן: תודה רבה לכולם.

דוד ביטן: מי בעד?

דוד ביטן: אני חייב לעשות את הפעולה הזאת.

דוד ביטן: בעד החלטת ועדת הכנסת – פה אחד

דוד ביטן: אוקיי, תודה רבה.